Rumah Idaman mampu milik dijual RM250,000, lengkap perkakasan
Oleh MOHAMAD NAUFAL MOHAMAD IDRIS

7 April 2022, 4:50 pm
SHAH ALAM – Projek Rumah Idaman yang akan dibina di Seksyen U8, Bukit Jelutong, di sini ditawarkan pada harga mampu milik dengan dilengkapi beberapa perkakasan asas.
Menteri Besar Selangor, Datuk Seri Amirudin Shari berkata, seunit rumah tersebut yang mempunyai keluasan 1,000 kaki persegi akan dijual pada harga RM250,000.
“Saya rasa tidak ada projek perumahan mampu milik di Malaysia dijual pada harga ini dan dilengkapi tiga almari pakaian, sebuah kabinet dapur dan sebuah televisyen bersaiz 32 inci.
“Selain itu, rumah ini turut mempunyai tiga buah penyaman udara, sebuah peti ais dan dua buah mesin pancuran air,” katanya ketika mengumumkan pembinaan projek Rumah Idaman secara atas talian, hari ini.
Difahamkan terdapat 1,260 unit rumah akan dibina menerusi projek tersebut.
Jelas Amirudin, setiap unit rumah akan mempunyai tiga buah bilik tidur bersama dua buah bilik air selain balkoni dengan disediakan dua tempat letak kenderaan bagi setiap pemilik rumah.

Tambah beliau, pembinaan akan dilakukan oleh syarikat pemaju, Nadi Cergas Development Sdn. Bhd. (Nadi Cergas Development) yang turut mempunyai beberapa projek pembangunan di Putrajaya dan Ulu Yam. -KOSMO! ONLINE


Lari tinggal kereta bawa 380 kotak mercun
Oleh YATIMIN ABDULLAH

7 April 2022, 4:39 pm
PASIR MAS – Seorang lelaki nekad meninggalkan kereta dipandunya yang membawa sebanyak 380 kotak mercun seludup di tepi jalan Kampung Tasek Berangan di sini selepas dikejar anggota polis pagi tadi.
Dalam kejadian kira-kira pukul 8 pagi itu, polis terpaksa mengejar suspek sejauh dua kilometer dari simpang tiga Kampung Jejawi menghala ke Kampung Repek di sini selepas suspek enggan memberhentikan kereta jenis Proton Waja dipandunya.
Ketua Polis Daerah Pasir Mas, Asisten Komisioner Mohd. Nasaruddin M. Nasir berkata, anggota polis melihat sebuah kereta berkenaan dipandu dalam keadaan mencurigakan semasa menjalankan rondaan kira-kira pukul 7.55 pagi.
Menurutnya, anggota polis telah mengarahkan pemandu kereta itu untuk berhenti namun, dia telah bertindak memecut laju dan cuba melarikan diri.
“Semasa tiba di Kampung Tasek Berangan, lelaki itu berhenti dan keluar dari kereta dipandunya sebelum melarikan diri ke dalam semak berhampiran.
“Pemeriksaan lanjut di dalam kereta itu telah menjumpai sebanyak 380 kotak berisi mercun dipercayai diseludup dari Thailand,”katanya ketika dihubungi Kosmo! hari ini.

Mohd. Nasaruddin berkata, kesemua mercun dan kereta tersebut dibawa ke Ibu Pejabat Polis Daerah Pasir Mas untuk siasatan lanjut dan kes disiasat mengikut Seksyen 8 Akta Bahan Letupan dan Kakisan 1957. – KOSMO! ONLINE


Kes seludup mercun di Pasir Mas dan Tumpat meningkat
Oleh ROSALWANI CHE SOH

7 April 2022, 4:36 pm
KOTA BHARU – Kegiatan menyeludup mercun di dua daerah iaitu Pasir Mas dan Tumpat didapati meningkat dua kali ganda menjelang sambutan Hari Raya Aidilfitri tahun ini.
Ketua Polis Kelantan, Datuk Shafien Mamat berkata, dua daerah itu yang terletak di sempadan Malaysia-Thailand menjadi lokasi tumpuan penyeludup untuk membawa masuk mercun secara haram.
Menurutnya, penyeludup mercun akan menggunakan apa sahaja cara untuk membawa masuk barangan itu ke negara ini kerana ia mendapat permintaan tinggi ketika ini.
“Berdasarkan maklumat yang diterima, penyeludupan mercun di dua daerah itu meningkat dua kali ganda ketika ini.
“Kita telah menempatkan pasukan pemantauan termasuk Unit Anjing Pengesan (K9) di kawasan sempadan untuk mengesan sebarang kegiatan penyeludupan di situ,” katanya pada sidang akhbar selepas Majlis Iftar Bersama Ketua Polis Kelantan dan Pengamal Media di Ibu Pejabat Polis Kontinjen Kelantan di sini hari ini.
Dalam majlis itu, 10 pengamal media terdiri daripada Media Mulia (Kosmo! /Utusan Malaysia),Sinar Harian, New Straits Times dan Radio Televisyen Malaysia menerima sijil penghargaan atas kerjasama melaporkan kejayaan polis mengekang jenayah di negeri ini.

Mengulas lanjut, Shafien berkata, tugasan mengekang kegiatan penyeludupan semakin mencabar ketika ini selepas negara sudah beralih kepada fasa endemik sejak 1 April lalu. – KOSMO! ONLINE


eMedAsia jalin kerjasama eksklusif dengan CLEA
Oleh KOSMO!

7 April 2022, 4:49 pm
PETALING JAYA – Hong Seng Consolidated Berhad (Hong Seng) melalui anak syarikatnya,  eMedAsia Sdn. Bhd. (eMedAsia) telah menjalinkan kerjasama eksklusif dengan  CLEA Technology Sdn Bhd (CLEA).
CLEA adalah syarikat pertama yang menyediakan saringan CLEADOC Virtual Covid-19 Professional RTK and PCR (VCS) dan perkhidmatan lain yang berkaitan di negara ini.
Melalui kerjasama tersebut yang melibatkan penyepaduan sistem sokongan secara eksklusif, eMedAsia mampu menyediakan perkhidmatan CLEADOC VCS kepada pengembara dari luar negara dan dalam negara sebagai persediaan kepada fasa seterusnya selepas pembukaan sempadan.
Pengerusi Koperasi Persatuan Perubatan Malaysia (KOOP MMA) dan Pengarah  eMedAsia,  Dr. Thirunavukarasu Rajoo berkata, pengumuman pembukaan sempadan negara adalah satu langkah terbaik kerajaan untuk beralih secara berperingkat-peringkat kepada fasa endemik.
“Malaysia dijangka menerima kunjungan lebih daripada empat juta pelancong manakala lebih ramai rakyat di negara ini bakal ke luar negara untuk melancong.
“Sehubungan itu, kami bersedia membantu kerajaan dan pengembara untuk memenuhi garis panduan terkini yang akan memudahkan lagi urusan melepasi sempadan melalui VCS,” katanya dalam kenyataan.

eMedAsia adalah syarikat usaha sama antara KOOP MMA yang mana ia adalah sayap pelaburan bagi ahli Persatuan Perubatan Malaysia dan juga HS Bio Sdn. Bhd.
Ia menyasarkan untuk mendigitalkan sistem penjagaan kesihatan swasta di negara ini dan memperkasakan 8,000 klinik swasta berpotensi di seluruh negara. -KOSMO! ONLINE


Buruh dijel angkara pukul isteri tolak seks
Oleh DIYANATUL ATIQAH ZAKARYA

7 April 2022, 4:23 pm
MELAKA – Tindakan kejam seorang buruh memukul dan menendang isterinya hanya kerana mangsa enggan melakukan hubungan seks berbalas selepas dijatuhi hukuman penjara lima tahun enam bulan oleh Mahkamah Sesyen di sini, hari ini.
Hukuman terhadap V. Murugan, 30, itu dibuat Hakim Maziah Joary Mohd. Tajudin dan Hakim Nariman Badruddin.
Tertuduh didakwa dengan sengaja memukul kepala mangsa yang berusia 24 tahun dengan menggunakan topi keledar.
Tertuduh juga mencederakan anak lelakinya berusia enam tahun dengan memukul bahu kanan mangsa menggunakan wayar telefon.
Murugan turut didakwa mengugut dengan cara meletakkan sebilah parang di leher mangsa dan menendang wanita itu di dada sehingga terjatuh.
Mengikut fakta kes, kejadian berlaku ketika mangsa dalam keadaan mabuk dan bertindak mengugut serta memukul isterinya selepas berang mangsa enggan melakukan hubungan seks.

Anak tertuduh yang melihat kejadian telah menjerit sebelum turut dipukul menggunakan wayar telefon. -KOSMO! ONLINE


Seleweng minyak diesel bersubsidi guna kapal pelancongan
Oleh TENGKU DANISH BAHRI TENGKU YUSOFF

7 April 2022, 3:35 pm
KUALA NERUS – Kegiatan penyelewengan minyak diesel bersubsidi yang berselindung di sebalik operasi kapal pelancongan berjaya dibongkar Kementerian Perdagangan Dalam Negeri dan Hal Ehwal Pengguna (KPDNHEP) malam tadi.
Dalam serbuan pukul 11.15 malam itu, pasukan penguat kuasa KPDNHEP berjaya menyita 46,000 liter minyak diesel dan kapal pelancongan terbabit yang melibatkan nilai rampasan keseluruhan RM387,270.
Pengarah KPDNHEP Terengganu, Saharuddin Mohd. Kia berkata, siasatan awal percaya sindiket penyeludupan minyak diesel bersubsidi tersebut baru beroperasi dalam tempoh kurang empat bulan.
Beliau berkata, tiga lelaki tempatan berusia 30-an disyaki anggota sindiket terbabit berjaya ditahan dalam serbuan berkenaan.
“Sewaktu ditahan, mereka sedang leka memindahkan minyak diesel dari tangki kapal pelancongan terbabit di kawasan jeti itu.
“Siasatan awal mendapati bahagian dalam kapal pelancongan tersebut telah diubah suai bagi tujuan penyelewengan minyak diesel yang dijual menerusi pasaran gelap di seluruh negara,” katanya ketika ditemui di lokasi serbuan di sini hari ini. – KOSMO! ONLINE


Dua beradik dicekup curi RM10,000 beli telefon bimbit
Oleh ISKANDAR SHAH MOHAMED

7 April 2022, 3:58 pm
KUALA SELANGOR – Tindakan dua beradik mencuri wang hasil jualan di pasar borong bernilai RM10,000 bagi membeli tiga telefon bimbit terbongkar selepas dicekup hari ini.
Kedua-duanya berusia 23 dan 20 tahun bekerja sebagai pekerja pusat borong serta jurujual ditahan pukul 12.45 tengah malam di rumah mereka di Bukit Belimbing, dekat sini.
Timbalan Ketua Polis Daerah Kuala Selangor, Deputi Superintendan Ambia Nordin berkata, perkara itu terbongkar susulan laporan seorang penyelia wanita sebuah pusat borong di pasir penambang kira-kira pukul 11 pagi semalam.
Katanya, hasil rakaman televisyen litar tertutup (CCTV) mendapati seorang suspek bertopi keledar memasuki premis itu menggunakan anak kunci lalu menuju ke kaunter tempat simpanan wang dan mencurinya.
“Hasil penelitan CCTV, pengadu mengesyaki perkara itu dilakukan salah seorang stafnya sendiri ekoran susuk tubuh.
“Selain itu, sebelum kejadian berlaku pekerja tersebut menanyakan lokasi simpanan hasil jualan berkenaan,” katanya dalam kenyataan hari ini.

Jelas Ambia, hasil siasatan mendapati suspek merupakan pekerja pusat borong mengaku terlibat dalam kegiatan mencuri itu dan turut dibantu adik kandungnya.
Tambahnya, mereka membelanjakan wang curi berkenaan untuk membeli tiga telefon bimbit.
“Polis turut merampas wang tunai RM5,600, tiga telefon bimbit dan masing-masing satu helmet, jaket dan seluar,” ujarnya. -KOSMO!ONLINE


Penolong juruukur bahan direman kes terima rasuah RM3,000
Oleh NOR SHAFAWATI YUP

7 April 2022, 3:31 pm
SEREMBAN – Seorang penolong juruukur bahan sebuah pihak berkuasa tempatan (PBT) direman tujuh hari bagi membantu siasatan selepas disyaki menerima wang rasuah sebanyak RM3,000 bagi kelulusan permohonan pelan ubah suai rumah tanpa melalui prosedur yang sah pada Ogos 2019.
Perintah reman terhadap lelaki berusia 40 tahun itu dikeluarkan oleh Majistret, Intan Syafinaz Ros’lin di Mahkamah Majistret Khas Trafik Seremban di sini hari ini.
Intan Syafinaz membenarkan permohonan Suruhanjaya Pencegahan Rasuah Malaysia (SPRM) untuk mengeluarkan reman ke atas lelaki itu bermula hari ini sehingga 13 April depan.
Permohonan oleh SPRM dikemukakan oleh Pegawai Pendakwa SPRM, Mohd. Khairi Abdul Karim.
Menurut sumber, suspek lelaki yang sudah 18 tahun berkhidmat dengan PBT berkenaan ditahan pada pukul 3.30 petang semalam di Pejabat SPRM Negeri Sembilan ketika hadir memberi keterangan.
Katanya, suspek dipercayai telah menerima wang rasuah sebanyak RM3,000 daripada seorang individu sebagai balasan untuk mendapatkan kelulusan permohonan pelan ubah suai rumah tanpa melalui prosedur yang sah daripada PBT tempatnya bertugas pada Ogos 2019.

Sementara itu, Pengarah SPRM Negeri Sembilan, Awangkok Ahmad Taufik Putra Awang Ismail mengesahkan penahanan tersebut dan berkata kes disiasat mengikut Seksyen 16(a)(A) Akta SPRM 2009. -KOSMO! ONLINE


Lelaki gigih pangku anak atas motor, lindung guna kain
Oleh KOSMO!

7 April 2022, 3:01 pm
PETALING JAYA – Tindakan seorang lelaki memangku anak kecilnya sambil menunggang motosikal telah mengundang sebak orang ramai yang melihat situasi tersebut.
Terdahulu, tular kisah seorang warga emas yang terbaring di dalam ruang motosikal roda tiga sambil dijaga oleh anak saudaranya sehingga mendapat perhatian pendakwah terkenal, Ebit Lew yang menghadiahkan sebuah kereta kepada mereka.
Menerusi perkongsian video oleh Malique di media sosial, situasi meruntun jiwa itu dirakam ketika lelaki tersebut berhenti di persimpangan lampu isyarat.
Lebih menyayat hati, lelaki berkenaan dilihat sentiasa memantau keadaan anaknya dan dia juga menggunakan sehelai kain bagi menutup wajah kanak-kanak itu bagi melindunginya daripada panas matahari.
Walaupun tindakan lelaki tersebut agak berisiko kerana menunggang motosikal dalam keadaan begitu, namun rata-rata orang ramai beranggapan kemungkinan dia mempunyai alasan tersendiri sehingga mendesaknya berbuat demikian.
Mereka juga turut mendoakan agar keluarga tersebut dimurahkan rezeki serta sentiasa mendapat perlindungan oleh Allah.

“Mungkin abang itu ada sebab bawa anaknya macam itu, susah dia kita tak tahu, hanya mampu mendoakan agar segala urusan abang dan anaknya itu dipermudahkan,” ujar Ailisha.
“Bahaya bawa anak kecil macam itu seorang diri, moga ada kuasa viral orang ramai bantu abang ini mendapatkan bantuan sewajarnya agar ada kemudahan yang lebih sesuai untuk bawa anaknya,” komen pengguna yang lain. – KOSMO! ONLINE


Kos haji naik RM25,000 tahun ini
Oleh MOHD RASDAN AHMAD

7 April 2022, 3:06 pm
PETALING JAYA – Lembaga Tabung Haji (TH) menjangkakan kos untuk jemaah Muassasah menunaikan ibadat haji pada tahun ini akan meningkat kepada lebih RM25,000 berbanding RM22,900 seorang sebelum ini susulan peningkatan berkaitan cukai dan caj perkhidmatan baharu yang dikenakan kerajaan Arab Saudi.
Peningkatan 12 peratus itu mengambil kira peningkatan Cukai Tambah Nilai yang dinaikkan daripada lima peratus kepada 15 peratus dan beberapa caj perkhidmatan tambahan, tidak mengambil kira pelbagai peningkatan kos dengan prosedur operasi standard (SOP) baharu yang akan dilaksanakan pada tahun ini.
Pengarah Eksekutif Haji TH, Datuk Seri Syed Saleh Syed Abdul Rahman berkata, kos haji yang meningkat saban tahun disebabkan faktor inflasi di Arab Saudi, pergerakan mata wang asing, pengenalan caj dan cukai baharu, penambahbaikan perkhidmatan serta pembangunan di Mekah dan Madinah.
“TH menjangkakan kos ini akan terus meningkat pada masa hadapan, namun setakat ini TH masih meneruskan bantuan kewangan haji kepada semua jemaah Muassasah yang mengerjakan haji buat kali pertama.
“TH telah mengekalkan kadar bayaran haji sebanyak RM9,980 sejak 13 tahun yang lalu walaupun kos meningkat setiap tahun. Dalam tempoh 2001 sehingga 2019, bayaran haji telah meningkat 16 peratus manakala kos haji pula telah melonjak 139 peratus disebabkan faktor luar kawalan TH.
“Rekod TH menunjukkan sebanyak RM2 bilion telah diberikan kepada jemaah haji dalam bentuk bantuan kewangan haji sejak 2001,” katanya dalam satu kenyataan di sini hari ini.

Tambah beliau, kos haji adalah kos langsung yang dibayar bagi mendapatkan perkhidmatan untuk menunaikan ibadat berkenaan seperti penerbangan dan penginapan yang merangkumi kira-kira 70 peratus daripada kos keseluruhan.
“Kos-kos lain pula termasuklah sajian makanan, pengangkutan bas, khemah di Arafah dan Mina serta perkhidmatan Mutawif selama 40 hingga 45 hari.
“Hampir kesemua perkhidmatan ini disediakan di Arab Saudi dan terkesan dengan kenaikan Cukai Tambah Nilai dan kadar inflasi di sana,” katanya. – KOSMO! ONLINE.


Tengkorak, cebisan tulang dipercayai milik kanak-kanak ditemui
Oleh NOR SHAFAWATI YUP

7 April 2022, 3:52 pm
SEREMBAN – Tengkorak dan cebisan tulang rangka dipercayai milik seorang kanak-kanak perempuan ditemui ditanam dipercayai menjadi mangsa bunuh di kawasan tangki air di Taman Bukit Zamrud di sini.
Penemuan itu diperoleh hasil siasatan ke atas suspek utama yang mempunyai kaitan dengan kes penemuan mayat tanpa identiti di dalam gaung di Jalan Lama Bukit Putus Seremban-Kuala Pilah pada 20 Mac lalu.
Ketua Polis Daerah Seremban, Asisten Komisioner Nanda Maarof berkata, petunjuk baharu berkaitan kes itu terjawab selepas tengkorak, geraham dan cebisan tulang rangka dipercayai manusia ditemui pada pukul 11 pagi.
Nanda berkata, suspek lelaki berusia 41 tahun dan seorang saksi wanita telah dibawa ke lokasi kejadian di kawasan belukar dekat tangki air milik Pengurusan Air Berhad.
Berita berkaitan: Mayat wanita dalam gaung diklasifikasi kes bunuh
Mereka kenudian menunjukkan lokasi mayat kanak-kanak malang tersebut ditanam.

“Kita percaya tengkorak, tulang geraham dan rangka itu milik seorang kanak-kanak yang dilaporkan hilang dan siasatan diklasifikasi semula di bawah Seksyen 302 Kanun Keseksaan.
Pasukan Forensik menjumpai tengkorak, geraham dan cebisan tulang rangka dipercayai milik mangsa.
“Pasukan forensik dan patalogi akan mengesahkan sama ada kesemua tulang ditemui itu milik manusia atau haiwan,” katanya ketika ditemui lokasi kejadan hari ini.
Menurut beliau, tulang itu dijumpai kira-kira 10 meter dari lokasi asal mangsa ditanam dengan keadaan bertaburan dan ditutup dengan daun-daun kering dan pokok kecil.
“Siasatan awal mendapati, mangsa kemungkinan ditanam di situ antara dua ke tiga bulan lalu. Bagaimanapun, tiada barangan lain ditemui berhampiran lokasi terbabit,” katanya.
Jelas Nanda, polis percaya kes bunuh seorang wanita di Jalan Bukit Putus Lama dan kehilangan seorang kanak-kanak berusia lima tahun itu telah hampir selesai.-KOSMO! ONLINE


Pemilik kenderaan pakai lampu ‘strobe light’ boleh dijel
7 April 2022, 3:15 pm
KUALA LUMPUR – Jabatan Siasatan dan Penguatkuasaan Trafik (JSPT) memantau penggunaan lampu ‘strobe light’ pada kenderaan persendirian yang kerap menjadi rungutan dalam kalangan pengguna jalan raya.
Terdapat juga beberapa kes yang mana pemilik kenderaan menggunakan ‘strobe light’ mengambil kesempatan berlagak seperti pegawai penguat kuasa ketika berada di atas jalan raya.
Pengarah JSPT Bukit Aman, Datuk Mat Kasim Karim berkata, terdapat beberapa video tular di media sosial mengenai penggunaan lampu tersebut dan pihaknya sedang mengambil tindakan sewajarnya kerana nombor pendaftaran kenderaan terbabit telah dikenal pasti.
“JSPT menegaskan mana-mana pemilik kenderaan yang mengubah suai dan menggunakan lampu mata arah ‘strobe light’ pada kenderaan persendirian merupakan satu kesalahan.
“Pemandu boleh dikenakan tindakan di bawah Peraturan 138, Kaedah-kaedah Lalu Lintas Jalan 170/59 iaitu mengubah suai kenderaan tanpa kebenaran Jabatan Pengangkutan Jalan (JPJ),” katanya ketika dihubungi Kosmo! di sini hari ini.
Mengulas lanjut, jika disabitkan kesalahan individu terbabit boleh didenda sehingga RM2,000 atau penjara tidak melebihi enam bulan.

Menurut Kaedah 9 Kaedah-kaedah Lalu Lintas Jalan 1959, hanya kenderaan dalam tugas kecemasan seperti kenderaan polis, bomba, ambulans dan JPJ dibenarkan mendapat hak laluan mengatasi kenderaan lain dengan cara membunyikan siren tertentu, loceng atau hon dua nada. – KOSMO! ONLINE


Proklamasi Darurat: Khairuddin gagal kembalikan saman pemula
Oleh NUZULSHAM SHAMSUDDIN

7 April 2022, 3:11 pm
PUTRAJAYA – Bekas Penyelaras Parlimen Jasin Pakatan Harapan (PH), Datuk Seri Khairuddin Abu Hassan hari ini gagal untuk mengembalikan saman pemulanya berhubung nasihat yang diberikan bekas Perdana Menteri, Tan Sri Muhyiddin Yassin kepada Yang di-Pertuan Agong berkaitan dengan Proklamasi Darurat.
Keputusan itu dibuat panel tiga Hakim Mahkamah Rayuan diketuai Datuk Hanipah Farikullah yang bersidang bersama-sama Datuk Hadhariah Syed Ismail dan Datuk Nordin Hassan selepas membenarkan permohonan Muhyiddin dan Kerajaan Malaysia untuk membatalkan notis rayuan tersebut.
Ia atas alasan notis rayuan itu tidak diserahkan kepada responden-responden dalam tempoh 30 hari dari tarikh keputusan oleh mahkamah terdahulu.
“Kami berpendapat sekiranya notis rayuan gagal diserahkan kepada responden dalam tempoh masa yang ditetapkan ini bermakna rayuan tidak dibawa ke Mahkamah ini dalam tempoh yang dibenarkan sekali gus menjadikannya tidak kompiten untuk didengar dan wajar untuk dibatalkan,” kata Hakim Hanipah ketika membaca penghakiman ringkasnya.
Tambah hakim itu, Khairuddin selaku perayu juga tidak pernah memfailkan permohonan lanjutan masa bagi penyerahan notis rayuan itu menjadikan tiada sebarang asas untuk Mahkamah Rayuan hari ini menggunakan budi bicaranya bagi membenarkan penyerahan di luar tempoh masa yang ditetapkan.
Pada prosiding hari ini, panel terbabit turut memerintahkan bekas Naib Ketua Umno Bahagian Batu Kawan itu untuk membayar kos RM5,000 kepada responden.

Pada 24 Ogos 2021, Hakim Mahkamah Tinggi Datuk Noorin Badaruddin membenarkan permohonan kerajaan dan Muhyiddin untuk membatalkan saman pemula Khairuddin yang mencabar tindakan bekas Perdana Menteri itu menasihati Yang di-Pertuan Agong berhubung Proklamasi Darurat bagi mengekang penularan Covid-19.
Khairuddin memfailkan saman pemula itu pada 18 Januari 2021 antara lain memohon mahkamah memutuskan empat persoalan undang-undang dan keperlembagaan berhubung proklamasi darurat berkenaan.
Pada 23 Jun 2021, Mahkamah Tinggi menolak permohonannya untuk merujuk empat persoalan undang-undang itu ke Mahkamah Persekutuan.
Pada 12 Januari 2021, Al-Sultan Abdullah Ri’ayatuddin Al-Mustafa Billah Shah memberi perkenan Proklamasi Darurat dilaksanakan sehingga 1 Ogos 2021 sebagai langkah proaktif membendung wabak COVID-19 di Malaysia.
Muhyiddin, pada hari sama menjelaskan bahawa Jemaah Menteri telah menasihati Yang di-Pertuan Agong untuk mengeluarkan proklamasi darurat itu bagi seluruh negara mengikut Perkara 150(1) Perlembagaan Persekutuan berkuat kuasa pada 11 Januari hingga 1 Ogos 2021.
Perkara 150(1) memperuntukkan bahawa Yang di-Pertuan Agong boleh mengisytiharkan darurat jika suatu darurat besar sedang berlaku menyebabkan keselamatan atau kehidupan ekonomi atau ketenteraman awam dalam Persekutuan terancam.-KOSMO! ONLINE


Pemandu lori maut tersepit ketika terjun dari lori terbabas
Oleh ABDUL RASHID ABDUL RAHMAN

7 April 2022, 4:02 pm
KUANTAN – Seorang pemandu lori maut dihempap lori dipandunya yang hilang kawalan ketika menuruni kawasan berbukit di Kuari Bukit Pengorak dekat Jalan Kuantan-Kemaman di sini hari ini.
Ketua Polis Daerah Kuantan, Asisten Komisioner Wan Mohd. Zahari Wan Busu berkata, kejadian kira-kira pukul 11 pagi itu berlaku ketika mangsa Ahmad Asrol Ab Rahman,41, sedang membawa muatan tanah dari kuari menuruni kawasan berbukit menghala ke Gebeng di sini.
“Lori dipandu mangsa dipercayai tiba-tiba hilang kawalan dan mangsa cuba terjun dari lori tetapi tersangkut pada pintu pemandu sebelah kanan lalu lori terbabas ke tebing tanah.
“Akibat kejadian mangsa tersepit dan meninggal dunia di tempat kejadian,”katanya di sini hari ini.
Menurutnya, mayat mangsa dihantar ke Hospital Tengku Ampuan Afzan (HTAA) Kuantan untuk bedah siasat dan kes disiasat mengikut Seksyen 304A Kanun Keseksaan. -KOSMO! ONLINE


Bahasa Indonesia pun berasal daripada bahasa Melayu
Oleh AMREE AHMAD

7 April 2022, 3:40 pm
PUTRAJAYA – Kenyataan seorang menteri di Indonesia cuba menafikan bahasa Indonesia sebenarnya sebagai bahasa Melayu ditempelak seorang pakar bahasa universiti tempatan.
Malahan, Prof. Datuk Dr. Abdul Muati Ahmad dalam nada sindiran mempersoalkan apakah penduduk republik itu langsung tiada apa-apa bahasa pun sebelum wujud bahasa Indonesia.
“Sama ada menteri tersebut mahu mengaku atau tidak, bahasa yang mereka pertuturkan hari ini adalah bahasa Melayu, Apakah sebelum wujud Indonesia, mereka tidak berbahasa?
“Atau pun mereka hanya menggunakan bahasa isyarat?” soalnya secara sinis menerusi hantaran dalam akaun sosial rasmi beliau yang turut tular sehingga meraih lebih 2,500 tanda suka.
Dekan Fakulti Bahasa Moden dan Komunikasi di Universiti Putra Malaysia itu merujuk ulasan biadab Menteri Pendidikan Indonesia, Nadiem Makarim enggan mengiktiraf bahasa Melayu.
Ahli politik itu menyifatkan bahasa Indonesia lebih layak diangkat sebagai bahasa rasmi ASEAN konon ia lebih luas diguna dan diajar pelbagai institusi seluruh dunia.

Pandangan sempit itu turut ditempelak Yang Dipertua Dewan Negara, Tan Sri Dr. Rais Yatim kerana bahasa Melayu bersifat rentas sempadan dan bukan milik eksklusif negara tertentu.
Mengulas lanjut, Abdul Muati berkata, ada banyak buku pernah diterbitkan pada era 1940-an di Batavia, nama asal Jakarta sebelum merdeka; merujuk bahasa Melayu dituturkan penduduk. – KOSMO! ONLINE


Duit Tabung Haji hilang RM3 juta angkara Macau Scam
Oleh NOR AZIAH MAT NOH

7 April 2022, 2:49 pm
PETALING JAYA – Polis Diraja Malaysia (PDRM) hari ini mengingatkan orang ramai agar tidak tertipu dengan taktik sindiket penipuan Macau Scam yang dikesan telah berjaya menipu mangsa melalui akaun Tabung Haji sehingga kerugian kira-kira RM3 juta.
Pengarah Jabatan Siasatan Jenayah Komersial (JSJK) Bukit Aman, Datuk Mohd. Kamarudin Md. Din berkata, mangsa ditipu apabila kemudahan fasiliti perbankan internet Tabung Haji dihubungkan dengan bank-bank konvensional lain.
“Hasil siasatan awal mendapati mangsa telah memberikan maklumat perbankan kepada individu tidak dikenali melalui panggilan telefon.
“Hal ini mengakibatkan duit dalam akaun bank mangsa serta wang daripada akaun Tabung Haji yang dihubungkan bersama turut hilang,” katanya dalam satu kenyataan hari ini.
Mengulas lanjut, Mohd. Kamarudin memaklumkan polis telah mengesan sebanyak 65 kes berhubung modus operandi Macau Scam terbabit.
“Dalam pada itu, 65 kes tersebut menyebabkan mangsa mengalami kerugian keseluruhan berjumlah RM3,599,275,” katanya.

Orang ramai diingatkan supaya tidak menyerahkan maklumat perbankan kepada individu yang tidak dikenali, sebarang nasihat atau maklumat lanjut boleh menghubungi CCID Scam Response Center di talian 03-26101559/1599. – KOSMO! ONLINE


Aktiviti selam skuba, snokeling di Mersing dihentikan serta-merta
Oleh MASTURAH SURADI

7 April 2022, 2:37 pm
MERSING – Aktiviti selam skuba dan snokeling di perairan Daerah Mersing akan dihentikan berkuatkuasa serta-merta.
Pegawai Daerah Mersing, Mohamed Shakib Ali berkata, tindakan tegas akan diambil sekiranya ada pihak yang melanggar arahan tersebut.
“Dimaklumkan kepada semua pengusaha resort, chalet, pengusaha-pengusaha bot pelancong, pengusaha-pengusaha bot island hopping dan pusat selam skuba bahawa anda adalah diminta untuk memberhentikan sebarang aktiviti selam scuba atau snokeling di perairan Daerah Mersing berkuatkuasa serta-merta.
“Tindakan tegas akan diambil sekiranya didapati melanggar arahan yang dikeluarkan. Kesinambungan itu, pihak berkuasa juga akan mengadakan pemantauan,” katanya dalam satu kenyataan hari ini.
Terdahulu, Kosmo! melaporkan empat penyelam warga asing dipercayai hilang ketika melakukan latihan menyelam di Pulau Tokong Sanggol, Mersing, tengah hari semalam.
Bagaimana Kristine Grodem, 35, merupakan jurulatih selam berjaya dijumpai dalam keadaan selamat dan dibawa ke Stadium Mersing dengan menggunakan pesawat udara Agensi Penguatkuasaan Maritim Malaysia (Maritim Malaysia) tengahari tadi. -KOSMO! ONLINE


Penunggang motosikal parah terpelanting ke dalam MPV
Oleh NOOR HASLIZA NUSI

7 April 2022, 2:46 pm
BALIK PULAU – Seorang pemuda cedera parah apabila motosikal yang ditunggang seorang diri dipercayai merempuh bahagian belakang sebuah kenderaan pelbagai guna (MPV) sebelum terpelanting masuk ke bahagian belakang kenderaan itu dalam kejadian di persimpangan lampu isyarat Sungai Tiram, Bayan Lepas di sini malam tadi.
Kejadian kira-kira pukul 11 malam itu berlaku semasa mangsa berusia 25 tahun dipercayai dalam perjalanan pulang ke rumahnya di Sungai Ara dari arah Teluk Kumbar.
Mangsa yang masih bujang dan berasal dari Sarawak itu dikatakan menunggang motosikal jenis Yamaha 135 LC manakala MPV jenis Cherry Easter tersebut dipercayai dipandu seorang wanita.
Rakan baik mangsa, Muhammad Zulakmal Mohd. Noor, 25, berkata, pemuda itu sehingga kini dilaporkan masih tidak sedarkan di Unit Rawatan Rapi (ICU) Hospital Pulau Pinang.
Menurutnya, mangsa yang bekerja sebagai operator kilang di Bayan Lepas itu dikatakan mengalami pendarahan teruk pada kepala selain kecederaan dalaman pada badan.
“Saya dimaklumkan daripada rakan rumah sewanya mengenai kejadian berlaku dan terus ke hospital pagi tadi. Keadaannya masih tidak sedarkan diri dan berlaku banyak pendarahan.

“Semasa kejadian, dia menunggang motosikal seorang diri dan tidak pasti bagaimana kejadian rempuhan berlaku sehingga boleh terpelanting sehingga masuk ke bahagian belakang MPV itu,” katanya ketika dihubungi Kosmo! Online di sini hari ini.
Pasukan bomba dari Balai Bomba dan Penyelamat Bayan Baru turut membantu mengeluarkan mangsa yang semasa itu dipercayai berada dalam keadaan separuh sedar. – KOSMO! ONLINE


Keputusan SMA Selangor menurun
Oleh ISKANDAR SHAH MOHAMED

7 April 2022, 2:32 pm
SHAH ALAM – Keputusan peperiksaan Sijil Menengah Agama (SMA) di Selangor pada tahun lalu mencatatkan sedikit penurunan iaitu sebanyak 1.2 peratus.
Berdasarkan statistik, keputusan keseluruhan berkenaan mencatatkan 94 peratus berbanding 95.2 peratus pada 2020.
Pengarah Jabatan Agama Islam Selangor (JAIS), Datuk Mohd. Shahzihan Ahmad berkata, seramai 3,325 calon mengambil peperiksaan SMA berbanding 2,925 orang pada tahun sebelumnya.
Katanya, keputusan peperiksaan itu bagi Sekolah Agama Menengah Negeri Selangor (SABK) adalah 96.4 peratus iaitu menurun berbanding 97.3 peratus pada 2020.
“Bagi empat Maahad Integrasi Tahfiz Selangor (MITS), keputusan yang direkodkan tahun lalu adalah 99.4 peratus berbanding 100 peratus pada sebelumnya.
“Manakala, keputusan keseluruhan peperiksaan bagi Sekolah Menengah Islam (SMI) Persendirian pula adalah 77.3 peratus berbanding 79.9 peratus pada 2020,” katanya ketika mengumumkan keputusan itu hari ini.

Jelas Mohd. Shahzihan, peratus calon SMA yang mendapat pangkat Mumtaz (Cemerlang) bagaimanapun meningkat 12.5 peratus iaitu 411 calon berbanding 326  calon pada 2020.
“Calon yang mendapat pangkat Jayyid (Baik) juga meningkat sebanyak 0.94 peratus iaitu 988 calon berbanding 854 pada sebelum ini,” katanya. -KOSMO!ONLINE


Siapa cakap? Wany Hasrita terkejut didakwa sudah bernikah
Oleh MOHAMMAD SHAHEMY AZMI

7 April 2022, 2:54 pm
PETALING JAYA – “Memang tidaklah! Siapa yang cakap? Saya masih belum berkahwin lagi.”
Demikian respons terkejut yang diberikan oleh penyanyi Wany Hasrita apabila diajukan soalan tentang khabar angin yang mendakwa dirinya telah pun selamat bernikah bersama seorang lelaki pada Sabtu lalu.
Wany atau nama lengkapnya Nurshazwany Hasrita Hasbullah mendakwa tidak tahu-menahu tentang khabar angin yang mengatakan dirinya sudah pun bernikah pada Sabtu lalu dan terkejut tentang perkara tersebut.
“Tak adalah (berkahwin). Belum masanya lagi. Setiap orang ada perancangan untuk berkahwin termasuk, tetapi bukan dalam masa terdekat,” katanya.
Sewaktu ditebak sama ada pelantun lagu Menahan Rindu itu akan menamatkan zaman bujangnya pada tahun ini, Wany hanya ketawa bagi menjawab soalan tersebut.
“Insya-Allah, kalau ada jodoh dalam tahun ini,” jawabnya ringkas.

Kata Wany, dia terkejut apabila timbul khabar angin mengatakan dirinya sudah berkahwin pada Sabtu lalu, sedangkan ketika itu dia sedang mengacarakan sebuah program televsiyen tersebutan RTM.
“Sebetulnya Sabtu lalu saya terlibat sebagai pengacara untuk program Borak Dulu Baru Buka di Angkasapuri. Jadi mana datangnya cerita saya sudah berkahwin?” jelasnya.
Bercakap lebih lanjut, Wany yang ditemui selepas majlis Malam Media dan Berbuka Puasa Bersama Armani Ertertainment di Hotel Hilton, Kuala Lumpur malam tadi memberitahu dia sudah pun menghadiri kursus perkahwinan sejak tahun lalu lagi.
“Setakat ini saya tidak ada buat sebarang persediaan. Tunggu sahaja bila kad perkahwinan akan diedarkan, tarikh sudah dimuktamadkan dan tempat sudah ditetapkan, saya akan berkongsinya bersama media.
“Cuma buat masa ini, saya tidak boleh berkongsi apa-apa dan bercakap lebih kerana banyak hati yang perlu dijaga dan mahu menjaganya sehingga jadi (selamat bernikah),” kata Wany yang mengambil pendekatan untuk merahsiakan identiti bakal suaminya itu.
Pada masa sama, Wany memaklumkan perhubungan dengan lelaki berkenaan memang bertujuan ke arah pernikahan memandangkan usianya kini sudah pun mencecah 30 tahun.
“Sebetulnya niat kami berkawan memang untuk ke arah pernikahan. Usia saya juga bukan muda lagi, sudah memasuki 30 tahun.
“Niat kena betul. Berkawan untuk berkahwin. Berkahwin untuk ke syurga bersama-sama. Sampai masa nanti saya beritahu semua,” ujarnya.
Sekitar Januari lalu, timbul khabar angin tentang kad undangan perkahwinan Wany didakwa telah tersebar, namun dinafikan olehnya.
Kata Wany, perkara baik seperti perkahwinan tidak mungkin disembunyikan dan andai benar waktu sudah tiba, perkara tersebut akan dikongsikan kepada semua termasuk pihak media. – KOSMO! ONLINE


Tekong bot nelayan dikhuatiri hilang di perairan Pulau Kapas
Oleh MOHD AZLI ADLAN

7 April 2022, 2:21 pm
MARANG – Seorang lelaki warga emas yang merupakan tekong bot nelayan dikhuatiri hilang selepas bot dinaikinya bersama dua awak-awak lain karam di perairan Pulau Kapas di sini semalam.
Dalam kejadian pada 12.30 tengah hari itu, dua awak-awak berusia 48 dan 60 tahun berjaya menyelamatkan diri namun mangsa, Wan Mustapha Ayob, 62, masih gagal ditemui.
Pengarah Maritim Terengganu, Kepten Maritim Muhammad Suffi Mohd. Ramli berkata, sewaktu kejadian, ketiga-tiga mangsa sedang menangkap ikan pada kedudukan lapan batu nautika dari Pulau Kapas.
“Bot nelayan dinaiki mereka tiba-tiba telah karam sebelum tenggelam di perairan tersebut.
“Dua awak-awak yang memakai jaket keselamatan sempat diselamatkan nelayan lain namun tekong bot (Wan Mustapha) gagal ditemui,” katanya di sini hari ini.
Muhammad Suffi berkata, operasi mencari dan menyelamat Wan Mustapha sedang giat dijalankan APMM menggunakan aset Kapal Maritim (KM) Redang.

Tambah beliau, nelayan tempatan turut membantu operasi mencari dan menyelamat mangsa. – KOSMO! ONLINE


Tempoh pengecualian bayaran tol Tambak Johor, Tanjung Kupang tamat esok
Oleh NUR HUDA MUSA

7 April 2022, 2:54 pm
KUALA LUMPUR – Tempoh pengecualian bayaran tol bagi pelanggan lebuh raya yang melakukan perjalanan merentasi sempadan negara melalui plaza-plaza tol di Bangunan Sultan Iskandar (Tambak Johor) dan Tanjung Kupang (LInkedua) akan berakhir esok.
PLUS Malaysia Berhad (PLUS) dalam satu kenyataan berkata, sehubungan dengan itu, bermula 8 April 2022 ini semua operasi kutipan tol akan berjalan seperti biasa.
“Pelanggan lebuhraya PLUS dinasihatkan supaya memastikan kad Touch ‘n Go serta e-Wallet Touch ‘n Go mereka aktif dan mempunyai baki yang mencukupi bagi membolehkan mereka menikmati perjalanan yang lancar dan tidak terganggu apabila operasi kutipan tol tersebut bersambung.
“Manakala, pelanggan lebuh raya yang menggunakan RFID untuk sistem VEP turut boleh mula menggunakan sistem tersebut di lorong RFID di Bangunan Sultan Iskandar dan Tanjung Kupang,” katanya di sini hari ini.
Sementara itu katanya, bagi pemandu Singapura yang bercadang menambah nilai kad Touch ‘n Go mereka di Johor, mereka boleh berbuat demikian di lapan pusat tambah nilai di lebuhraya Linkedua.
“Selain itu, terdapat banyak pusat menambah nilai kad Touch ‘n Go di lokasi-lokasi sekitar Tambak Johor. Secara amnya, stesen minyak dan kedai serbaneka 24-jam turut menyediakan perkhidmatan menambah nilai kad Touch ‘n Go.

“Sebagai tambahan, urusan tambah nilai turut boleh dilakukan di kiosk layan diri di plaza tol dan kawasan rehat yang terpilih,” ujarnya.
Tambah kenyataan itu katanya, pelanggan lebuh raya juga boleh merancang perjalanan mereka apabila memuat turun Aplikasi PLUS yang boleh menghubungkan pelanggan terus ke talian PLUSLine 1800 88 0000 sekiranya berlaku kecemasan. – KOSMO! ONLINE


Upah RM1,700 lesap, ‘transporter’ ditahan bawa empat PATI Thailand
Oleh YATIMIN ABDULLAH

7 April 2022, 2:18 pm
RANTAU PANJANG – Upah sebanyak RM1,700 yang diterima seorang lelaki untuk menghantar empat pendatang asing tanpa izin (PATI) wanita untuk pulang ke Thailand tidak berbaloi apabila mereka dicekup semasa melalui sekatan jalan raya (SJR) Lalang Pepuyu, Tanah Merah semalam.
Anggota Batalion 7 dan Batalion 8 Pasukan Gerakan Am (PGA) menahan suspek yang berperanan sebagai penghantar atau ‘transporter’ semasa suspek memandu kenderaan pelbagai guna (MPV) jenis Proton Exora kira-kira 9.15 pagi.
Pegawai Pemerintah Batalion 7 PGA, Superintendan Azhari Nusi berkata, semasa MPV itu ditahan, kesemua PATI wanita berusia dalam lingkungan 29 hingga 38 tahun itu gagal mengemukakan dokumen perjalanan yang sah.
Menurutnya, siasatan awal mendapati, lelaki warga tempatan itu mengambil keempat-empat PATI itu dari Pulau Pinang dan Selangor.
“Lelaki itu menetapkan bayaran sebanyak RM1,700 sebagai upah untuk menguruskan perjalanan membawa mereka keluar dari negara ini untuk pulang ke Thailand.
“Kami tidak menolak kemungkinan PATI itu akan dibawa keluar menggunakan laluan menerusi pangkalan haram sepanjang Sungai Golok di sempadan Malaysia-Thailand terutamanya kawasan sekitar Rantau Panjang,” katanya ketika dihubungi Kosmo! hari ini.

Azhari memberitahu, PGA turut merampas MPV yang digunakan untuk mengangkut kesemua PATI, enam unit telefon bimbit dan wang tunai berjumlah RM4,643. – KOSMO! ONLINE


Tiga ladang ayam di Manjung disiasat naikkan harga
Oleh ZAKI SALLEH

7 April 2022, 2:27 pm
MANJUNG – Tiga ladang ayam daging di daerah ini disiasat kerana disyaki menaikkan harga jualan ayam hidup dari ladang melebihi harga kawalan.
Ia hasil pemeriksaan Pejabat Kementerian Perdagangan Dalam Negeri dan Hal Ehwal Pengguna (KPDNHEP) Manjung pada Selasa dan Rabu lalu.
Pengarah KPDNHEP Perak, Saifullizan Kamarul Zaman berkata, siasatan awal mendapati peladang menjual antara RM6.05 hingga RM6.30 setiap kilogram berbanding harga kawalan RM5.60.
Menurut beliau, jualan pada peringkat ladang hendaklah tidak melebihi Skim Penentuan Harga Maksium Ayam yang berkuatkuasa mulai 5 Februari hingga 5 Jun ini.
“Semakan mendapati tiga peladang ini berdaftar dengan Jabatan Perkhidmatan Veterinar negeri Perak dan beroperasi di sekitar daerah Manjung.
“Bekalan ayam adalah untuk edaran di sekitar negeri Perak, Pulau Pinang, Selangor dan Kuala Lumpur,” ujarnya dalam kenyataan di sini hari ini.

Tiga kertas siasatan telah dibuka ke atas peladang-peladang ini dan siasatan akan diteruskan di bawah Seksyen 11 Akta Kawalan Harga dan Anti Pencatutan 2011. – KOSMO! ONLINE


Rumah penuh lampu kelip-kelip macam taman tema curi tumpuan
Oleh KOSMO!

7 April 2022, 2:57 pm
PETALING JAYA – Dalam keterujaan menyambut raya pada awal Mei nanti, sudah pastinya ramai mula membuat persiapan sepanjang tempoh bulan Ramadan ini.
Seperti perkongsian video oleh Basyira di media sosial, memaparkan suasana meriah di halaman rumah ibu bapanya yang dipenuhi dengan pelbagai jenis lampu kelip-kelip LED.
Menurut wanita itu, bapanya menggunakan tenaga solar bagi menghidupkan kesemua lampu-lampu tersebut pada waktu malam kerana lebih menjimatkan kos elektrik.
Sementara itu, kapsyen yang ditulis pada video tersebut juga mencuri tumpuan ramai dan rata-ratanya teruja melihatkan keadaan rumah berkenaan yang meriah dengan kepelbagaian warna lampu yang dihiaskan di setiap sudut halaman.
“i-City, Shah Alam bukan, i-City di rumah ya. Lampu kelip kelip kat rumah sendiri sahaja, gigih mak pak (ibu bapa) aku hias macam ini,” tulisnya.
Apa yang menarik perhatian ramai adalah terdapat pelbagai bentuk yang dihasilkan menggunakan lampu-lampu tersebut agar menghidupkan suasana malam di rumahnya sepanjang bulan Ramadan.

Menerusi rakaman berkenaan, antara bentuk kreatif yang dibuat adalah Menara Kuala Lumpur, Menara Berkembar Petronas (KLCC), kereta, basikal, wau, kapal terbang dan pelbagai rekaan menarik lain.
Sehubungan itu, pelbagai reaksi turut diberikan oleh orang ramai menerusi ruangan komen.
“Wah, seronoknya, nanti kalau datang beraya waktu malam la, lebih menarik dapat tengok lampu warna warni,” ujar seorang pengguna.
“Kalau meriah macam ini, awak buka kaunter tiket depan rumah, mesti jadi tarikan orang ramai dan pelancong, cadangan sahaja, mana tahu duit poket raya,” seloroh pengguna lain. – KOSMO! ONLINE


[VIDEO]Pencuri bogel pecah masuk rumah
Oleh MOHD YUNUS YAKKUB

8 April 2022, 11:46 pm
SHAH ALAM – Seorang pengusaha bengkel membaiki motosikal berdepan detik cemas apabila rumahnya di Seksyen 19 di sini dimasuki pencuri dalam keadaan berbogel hari ini.
Kejadian dikatakan berlaku kira-kira pukul 3.30 pagi ketika mangsa dan anak perempuannya tidur di ruang tamu.
Ketua Polis Daerah Shah Alam, Asisten Komisoner Mohd. Iqbal Ibrahim berkata, mangsa dikatakan tersedar apabila terdapat cahaya silau mengenai mata mangsa sebelum menyedari kehadiran suspek.
Katanya, terkejut dengan perkara tersebut membuatkan mangsa menjerit sebelum suspek berlari keluar dari rumah tersebut.
Suspek yang berbogel itu dikatakan memakai pelitup muka ketika melakukan aksi jenayahnya.
“Suami mangsa yang tersedar susulan jeritan itu terus bergegas lari keluar dari dalam bilik tidur menuju kepada mangsa.

“Bagaimanapun, suspek didapati sudah tiada dan mengalami kerugian wang tunai berjumlah RM1,600 hasil perniagaan mereka,” katanya dalam kenyataan hari ini.
Jelas beliau, usaha mengesan suspek sedang giat dilakukan pihaknya dan mereka yang mempunyai maklumat boleh menghubungi Penolong Pegawai Penyiasat, Sarjan Mohd. Shafarulrazi ditalian 010-8889910 atau 03-55202222.
Kes disiasat mengikut Seksyen 457 Kanun Keseksaan. – KOSMO! ONLINE


Kanak-kanak di Britain dijangkiti penyakit radang hati misteri
Oleh KOSMO!

8 April 2022, 9:30 pm
LONDON – Ibu bapa di Britain digesa supaya sentiasa berwaspada terhadap tanda  awal penyakit hepatitis berikutan sejumlah kes misteri yang dikesan dalam kalangan kanak-kanak, lapor akhbar Daily Mail semalam.
Sehingga kini, pakar-pakar kesihatan masih keliru punca yang menyebabkan berpuluh-puluh kanak-kanak diserang penyakit radang hati.
Sebanyak 60 kes  dilaporkan di England melibatkan kanak-kanak di bawah umur 10 tahun yang masih disiasat.
Penyakit Hepatitis A hingga E dan  lima jenis jangkitan virus biasa yang menyebabkan penyakit itu tidak dikesan dalam mana-mana kes.
Pengarah Jangkitan Klinikal dan Baharu Agensi Keselamatan Kesihatan Britain (UKHSA),Dr Meera Chand berkata, siasatan bagi mengesan punca berpotensi sedang dijalankan termasuk kemungkinan kaitan wabak itu dengan penyakit berjangkit.
Wabak Covid-19 juga sedang dipertimbangkan sebagai salah satu punca.

Namun, tiada bukti menunjukkan vaksin Covid-19 dikaitkan dengan mana-mana kes dan kebanyakan kanak-kanak yang terjejas terlalu muda untuk menerima suntikan vaksin.
“Ibu bapa diingatkan untuk peka dengan simptom jaundis atau demam kuning termasuk perubahan kulit menjadi kekuningan  atau paling mudah dilihat pada bahagian putih mata.
“Segera hubungi doktor atau hospital berdekatan jika mereka mempunyai sebarang kebimbangan,” ujar Chand.
UKHSA bagaimanapun enggan memberikan butiran di mana kes tersebut dikesan.
Hepatitis selalunya tidak mempunyai simptom yang ketara tetapi ia boleh termasuk air kencing gelap, najis berwarna kelabu pucat, kulit gatal dan mata serta kulit kekuningan.
Orang yang dijangkiti juga boleh mengalami sakit otot dan sendi, suhu yang tinggi dan keletihan luar biasa sepanjang masa. – Agensi


Lebih 600 penjawat awam berbuka puasa bersama PM
Oleh AMREE AHMAD

8 April 2022, 8:13 pm
PUTRAJAYA – Lebih 600 penjawat awam berbuka puasa bersama Perdana Menteri, Datuk Seri Ismail Sabri Yaakob di kediaman rasmi beliau di sini hari ini.
Majlis yang julung kali diadakan itu berlangsung di dataran terbuka Laman Sari dan beliau tiba pada pukul 7.05 petang sebelum beramah mesra dengan para tetamu.
Menyambut kedatangan beliau pada majlis tersebut ialah Ketua Setiausaha Negara, Tan Sri Mohd. Zuki Ali dan Ketua Pengarah Perkhidmatan Awam, Datuk Seri Mohd. Shafiq Abdullah.
Program berkenaan turut disertai sekumpulan 31 orang anak asnaf dan lima pengiring dibawa khas dari Rumah Amal Baitul Barokah Wal Mahabbah, Kampung Giching, Sepang, Selangor,
Acara dimulakan dengan berbuka puasa disusuli solat fardu Maghrib dan kemudian diteruskan solat fardu Isyak serta solat sunat tarawih di khemah khas yang disediakan.- KOSMO! ONLINE


Sektor kesihatan Sri Lanka ‘tenat’
Oleh KOSMO!

8 April 2022, 9:00 pm
COLOMBO, Sri Lanka – Sektor penjagaan kesihatan Sri Lanka menyaksikan kejatuhan yang besar berikutan kenaikan harga ubat-ubatan penting sehingga 29 peratus seperti yang ditetapkan oleh kerajaan, lapor laman berita Wion News semalam.
Doktor dan kakitangan institusi penjagaan kesihatan  pada Rabu lalu turun padang untuk menentang dasar yang diperkenalkan kerajaan itu.
“Terdapat kekurangan ubat-ubatan penting di hospital. Tiada bahan api untuk doktor pergi ke tempat kerja, mereka terpaksa berdiri di barisan panjang di stesen minyak,’’ jelas Presiden Persatuan Doktor Profesional Perubatan dan Hak Sivil, Dr. Chamal Sanjeewa kepada agensi berita ANI.
Tambah beliau, terdapat kekurangan dalam kebanyakan ubat anestetik yang digunakan dalam pembedahan.
“Ubat darah tinggi dan ubat penyelamat nyawa juga berkurang. Farmasi-farmasi tidak mempunyai ubat dan ubat antibiotik juga habis.
“Pada hari-hari akan datang, kami akan menghadapi masalah besar,’’ jelas beliau.

Seorang lagi doktor, Hiran Karasingha memberitahu ANI bahawa keadaan di negara itu semakin teruk.
“Rakyat miskin datang ke hospital kerajaan, namun tiada bekalan perubatan disediakan,” katanya. – Agensi


Penyelidik Jepun bina robot pengupas pisang
Oleh KOSMO!

8 April 2022, 10:00 pm
TOKYO – Pasukan penyelidik Jepun membina sebuah robot yang mampu mengupas pisang tanpa merosakkan buah tersebut, lapor laman berita Wion News semalam.
Klip video yang dirakam oleh Universiti Tokyo menunjukkan robot itu mengambil pisang dan mengupasnya dalam masa tiga minit menggunakan kedua-dua ‘tangannya’.
Menurut agensi berita Reuters, robot tersebut berjaya menyelesaikan tugasan itu selepas hampir 13 jam latihan tetapi kadar kejayaannya kekal setakat 57 peratus setakat ini.
Mengupas pisang memerlukan pemahaman menyeluruh tentang arahan rumit kepada mesin. Penyelidik-penyelidik percaya bahawa tugasan tersebut boleh diterokai untuk meningkatkan aplikasi robot dalam menjalankan tugas seperti memindahkan logam dari satu tempat ke tempat lain.
Penyelidik itu, Heecheol Kim dan Yasuo Kuniyoshi merupakan pencetus teknologi itu dan mereka menggunakan proses ‘pembelajaran secara meniru’ untuk ‘melatih’ robot mereka.
Proses itu memerlukan robot tersebut meneliti demonstrasi mengupas pisang lebih daripada seratus kali untuk mengumpul data mencukupi yang diperlukan untuk menirunya.

Kuniyoshi memberitahu Reuters bahawa dia percaya kaedah yang mereka gunakan untuk melatih robot itu boleh dikembangkan ke dalam pelbagai sektor yang boleh membantu menyelesaikan isu kekurangan buruh dalam jangka masa panjang. – Agensi


Tiga suspek kes samun diberkas
Oleh NOR AZIAH MAT NOH

8 April 2022, 10:44 pm
KUALA LUMPUR – Tiga lelaki disyaki terlibat dalam kes samun berjaya diberkas menerusi dua tangkapan berasingan di sekitar Bandar Permaisuri, Cheras di sini semalam.
Ketua Polis Daerah Cheras, Asisten Komisioner Mohammad Idzam Jaafar berkata, kesemua suspek dipercayai terlibat dalam kes samun sebuah kedai serbaneka di Taman Leng Seng, Cheras baru-baru ini yang melibatkan kerugian RM149.90.
“Hasil risikan sepasukan polis dari Bahagian Siasatan Jenayah (D9), Ibu Pejabat Polis Daerah (IPD) Cheras telah menahan seorang lelaki tempatan di sekitar kawasan perumahan Bandar Sri Permaisuri, Cheras pada pukul 8.30 malam.
“Tangkapan itu membawa kepada penahanan dua lagi suspek lelaki pada pukul 10.30 malam dan kita turut merampas barangan yang dipercayai digunakan dalam kes tersebut,” katanya dalam satu kenyataan hari ini.
Katanya, kesemua suspek yang berusia lingkungan 21 hingga 25 tahun itu mempunyai rekod lampau membabitkan kesalahan jenayah dan narkotik.
“Hasil tangkapan itu polis berjaya menyelesaikan sekurang-kurangnya lapan kes samun yang berlaku dalam kawasan Cheras, Kajang dan Ampang.

“Ketiga-tiga lelaki terbabit ditahan reman selama enam hari bermula hari ini hingga 13 April bagi membantu siasatan di bawah Seksyen 395/397 Kanun Keseksaan. – KOSMO! ONLINE


KPDNHEP keluarkan 88 kompaun dalam Ops Pantau setakat hari ini
Oleh dan FIRDAUS HANAFI

8 April 2022, 9:39 pm
KUALA LUMPUR – Kementerian Perdagangan Dalam Negeri dan Hal Ehwal Pengguna (KPDNHEP) mengeluarkan sebanyak 88 kompaun kepada pengeluar, pemborong serta peruncit ayam dalam Ops Pantau yang bermula 3 April lalu hingga hari ini.
Timbalan Menteri Perdagangan Dalam Negeri dan Hal Ehwal Pengguna, Datuk Rosol Wahid berkata, daripada jumlah itu sebanyak empat kompaun dikenakan terhadap pengeluar, pemborong (13) dan peruncit (71).
“Antara kesalahan yang didapati ialah jual melebihi harga maksimum sebanyak 42 kesalahan, gagal menggunakan tanda harga khas (40) serta tidak pamer tanda harga (6).
“Kesemua jumlah kompaun yang dikeluarkan bernilai RM45,500 manakala jumlah sitaan yang dilaksanakan pula berjumlah RM19,528,” katanya pada sidang akhbar selepas melawat tapak bazar Ramadan Taman Tasik Permaisuri di sini, hari ini.
Tambahnya, kementerian juga sedang menyiasat dakwaan kes peniaga diugut oleh pemborong untuk tidak mendedahkan sumber bekalan (pemborong) kepada pihak penguat kuasa.
“Mereka hanya katakan mereka dapat bekalan ayam berharga RM8.70 daripada pemborong dan terpaksa menjual pada harga yang tinggi bagi memperoleh keuntungan.

“Namun, ketika disoal siapakah pemborong itu, mereka tidak mahu dedahkan maklumat dengan mendakwa diugut tidak akan dibekalkan ayam jika dedahkan nama pemborong kepada pihak penguat kuasa,” ujarnya.
Katanya, pihak KPDNHEP akan menjalankan siasatan terhadap perkara itu bagi mengelakkan terjadinya unsur penipuan, penindasan serta memastikan setiap rantianan ini ada kejujuran dan tidak menganiaya mana-mana pihak.
Sementara itu, katanya, KPDNHEP sedang meneliti penambahbaikan peraturan di bawah Akta Kawalan Bekalan 1961 bagi memperketatkan lagi penguatkuasaan dalam menangani isu ketirisan penjualan minyak petrol bersubsidi (RON95) kepada kenderaan asing. – KOSMO! ONLINE


Bank Islam rai 4 jutawan baharu menerusi Al-Awfar
Oleh HARRITH HISHAM dan ALIF AZRAI GHAZALI

8 April 2022, 9:31 pm
KUALA LUMPUR – Bank Islam Malaysia Berhad (BIMB) meraikan seramai empat jutawan baharu menerusi cabutan bertuah Al-Awfar 2021 yang berlangsung di Hotel Shangri-La, hari ini.
Penyampaian hadiah tersebut disempurnakan oleh Ketua Pegawai Perniagaan Kumpulan Runcit BIMB, Mizan Masram.
Mizan berkata, seramai empat pemenang cabutan utama membawa pulang RM1 juta seorang, manakala 10 pemenang cabutan khas menerima sebuah kereta mewah terdiri daripada model Mercedes-Benz dan lapan buah Mazda CX-5.
Menurutnya, majlis penyampaian hadiah tersebut merupakan tanda penghargaan BIMB atas kepercayaan para pelanggan terhadap produk dan perkhidmatan yang disediakan.
“BIMB sentiasa berusaha untuk menyediakan penyelesaian kewangan lengkap, inovatif dan relevan untuk para pelanggan.
“Berkat sokongan pelanggan, BIMB mampu melahirkan seramai 34 orang jutawan menerusi Al-Awfar sejak produk ini dilancarkan dan kita akan memastikan lebih ramai mendapat manfaat,” katanya.

Beliau berkata demikian ketika berucap pada Majlis Penyampaian Hadiah Cabutan Utama dan Cabutan Khas Al-Awfar 2021 di sini hari ini.
Dalam pada itu, Mizan berkata, pihaknya turut menyasarkan peningkatan bagi saiz dana sebanyak RM1.02 bilion pada tahun ini daripada akaun Al-Awfar.
“Setakat Mac 2022, Al-Awfar merekodkan pertambahan berjumlah hampir RM48.4 juta menerusi lebih 10,000 akaun,” katanya.
Sementara itu, pemenang cabutan hadiah utama bernilai RM1 juta, Ruth Anak Sibat, 61, yang berasal daripada Sarawak meluahkan rasa syukur kerana terpilih sebagai pemenang Al-Awfar.
“Saya tidak pernah menyangka untuk memenangi hadiah sebanyak ini dan saya ingin gunakan untuk membawa keluarga menunaikan umrah pada bulan Disember ini,” katanya. – KOSMO! ONLINE


PDRM selesaikan kes rogol 12 tahun lalu
8 April 2022, 10:55 pm
KUALA LUMPUR – Polis Diraja Malaysia (PDRM) berjaya menyelesaikan kes rogol membabitkan seorang remaja perempuan yang berlaku di sebuah bengkel sekitar Sungai Pinang, Pulau Pinang pada 12 tahun lalu.
Pengarah Jabatan Siasatan Jenayah (JSJ) Bukit Aman, Datuk Seri Abd. Jalil Hassan berkata, kejayaan tersebut hasil data ujian asid deoksiribonukleik (DNA) yang membawa kepada penahanan suspek.
“Siasatan saintifik menggunakan DNA tersebut telah berjaya mengenal pasti identiti suspek sebelum sepasukan pegawai dan anggota dari Jabatan Siasatan Jenayah (JSJ) Bukit Aman melakukan operasi untuk menahan suspek.
“Suspek merupakan seorang lelaki berusia 40 tahun yang ditahan di ladang ternakan kambing di Balik Pulau, Pulau Pinang kira-kira pukul 3.30 petang semalam,” katanya dalam kenyataan di sini hari ini.
Abd. Jalil berkata, suspek kini ditahan reman di Ibu Pejabat Polis Daerah Barat Daya, Pulau Pinang selama enam hari bermula 8 April hingga 13 April ini.
“Penahanan suspek bertujuan membantu siasatan kes yang disiasat di bawah Seksyen 376 Kanun Keseksaan kerana merogol.

“Pada masa sama, PDRM tidak pernah berputus asa dalam usaha mendapatkan maklumat perkembangan kes sehinggalah berjaya mengenal pasti suspek yang terlibat ke muka pengadilan.
“PDRM juga sedang melengkapkan siasatan dan kertas siasatan yang akan dirujuk kepada pejabat Pendakwa Raya untuk arahan pertuduhan,” jelasnya.
Kes terbabit berlaku pada 12 tahun lalu ketika remaja perempuan berkenaan berusia 15 tahun di sebuah bengkel sekitar Balik Pulau. – KOSMO! ONLINE.


Arab Saudi tawar bantuan RM12.6 bilion, alu-alukan peralihan kuasa di Yemen
Oleh KOSMO!

8 April 2022, 8:30 pm
RIYADH – Arab Saudi kelmarin menyambut baik pengumuman Presiden Yemen, Abdul Rabbu Mansour Hadi mengenai penubuhan Majlis Pimpinan Presiden bagi menjalankan tugas presiden semasa tempoh peralihan kuasa, lapor akhbar Saudi Gazette semalam.
Hadi dilaporkan menyerahkan semua kuasa Presiden kepada majlis itu mengikut perlembagaan dan mekanisme eksekutif inisiatif Majlis Kerjasama Teluk (GCC).
Arab Saudi mengulangi sokongan penuhnya kepada Majlis Pimpinan Presiden dalam menjalankan tugas serta melaksanakan dasar dan inisiatif berkesan yang akan merealisasikan keselamatan dan kestabilan di Yemen selain menamatkan krisis negara itu.
Arab Saudi juga dilaporkan menawarkan bantuan segera dengan nilai keseluruhan AS$3 bilion (RM12.6 bilion) untuk meningkatkan ekonomi Yemen.
Bantuan segera itu termasuk AS$2 bilion (RM8.4 bilion) yang ditawarkan bersama oleh Arab Saudi dan Emiriyah Arab Bersatu (UAE) sebagai sokongan kepada Bank Pusat Yemen.
Selain itu, Riyadh akan menyediakan AS$1 bilion (RM4.2 bilion) dengan AS$600 juta (RM2.53 juta) untuk membeli derivatif minyak dan AS$400 juta (RM1.69 juta) untuk menyokong projek serta inisiatif pembangunan.

Arab Saudi juga menawarkan AS$300 juta (RM1.27 juta) untuk membiayai pelan tindak balas kemanusiaan yang diumumkan oleh Pertubuhan Bangsa-Bangsa Bersatu (PBB) pada 2022 untuk meringankan penderitaan rakyat Yaman dan memperbaiki keadaan hidup mereka.
Kerajaan itu seterusnya menggesa persidangan antarabangsa untuk mengumpulkan sumber kewangan yang diperlukan untuk menyokong ekonomi Yemen dan Bank Pusat Yemen serta menyediakan derivatif minyak.
Arab Saudi turut menggesa Majlis Pimpinan Presiden untuk memulakan rundingan dengan wakil pemberontak Houthi di bawah naungan PBB untuk mencapai penyelesaian politik yang muktamad dan komprehensif. – Agensi


Pemandu, penumpang maut kereta terbabas
8 April 2022, 6:02 pm
KUALA LUMPUR – Pemandu dan penumpang sebuah kereta jenis Proton Wira maut selepas kenderaan tersebut dipercayai hilang kawalan sebelum terbabas di Jalan Kuching di sini hari ini.
Ketua Jabatan Siasatan Dan Penguatkuasaan Trafik (JSPT) Kuala Lumpur, Asisten Komisioner Sarifudin Mohd. Salleh berkata, kejadian dipercayai berlaku kira-kira pukul 2.10 petang.
“Siasatan awal mendapati kereta jenis Proton Wira dinaiki dua lelaki tempatan berusia 23 tahun itu dalam perjalanan menghala ke bulatan Segambut dari arah pusat bandar.
“Kenderaan tersebut terbabas ke bahu jalan mengakibatkan pemandu dan penumpang mengalami kecederaan parah pada bahagian kepala,” katanya dalam satu kenyataan di sini hari ini.
Sarifudin Mohd. berkata, kedua-dua mangsa disahkan meninggal dunia di lokasi kejadian dan kes diklasifikasikan di bawah Seksyen 41(1) Akta Pengangkutan Jalan 1987.
Orang ramai yang mempunyai sebarang maklumat mengenai kejadian itu diminta menghubungi Balai Polis Trafik Jalan Tun H.S Lee di talian 03-2071 9999 atau Hotline JSPT Kuala Lumpur di talian 03-20260267/69 atau mana-mana balai polis berhampiran. – KOSMO! ONLINE


Wanita pecah masuk rumah ketika penghuni solat tarawih di masjid
Oleh KOSMO!

8 April 2022, 6:30 pm
JAKARTA – Seorang wanita tular di media sosial Indonesia gara-gara ditangkap memecah masuk ke dalam sebuah rumah ketika penghuninya pergi ke masjid untuk solat tarawih, lapor laman berita Suara.com.
Video itu dimuat naik pada akaun Instagram bernama @andreli_48.
Rakaman menunjukkan seorang wanita berambut pendek dan berkaca mata sedang duduk di atas kerusi di dalam sebuah rumah yang dipenuhi orang.
Wanita itu disyaki memecah masuk rumah berkenaan dan hendak mencuri wang ketika penghuninya berada di masjid untuk menunaikan solat tarawih.
Menurut maklumat, wanita itu ditangkap ketika cuba mengambil wang dari sebuah almari. Beberapa pegawai keselamatan dilihat turut datang ke lokasi kejadian.
Beberapa orang yang dipercayai penghuni rumah itu dan penduduk setempat masih memakai telekung ketika berdiri mengelilingi wanita berkenaan. Kejadian dikatakan berlaku di Cidodol, daerah Kebayoran Lama, Jakarta Selatan.

Klip video berkenaan mendapat perhatian netizen di ruangan komen.
“Keberanian awak besar,” tulis seorang netizen.
“Aduh, nekad betul,’’ komen netizen lain. – Agensi


Rusia buka ruang udara kepada Thailand, Malaysia
Oleh KOSMO!

8 April 2022, 7:00 pm
MOSCOW – Perdana Menteri Rusia, Mikhail Mishustin memaklumkan bahawa negara itu akan membuka ruang udara kepada 52 negara yang dianggap ‘mesra’ mulai hari ini selepas ditutup bagi mencegah penularan Covid-19, lapor laman berita Thaiger semalam.
Thailand yang turut berada dalam senarai itu menyatakan bahawa ia mengalu-alukan kedatangan pelancong Rusia.
Disebabkan pencerobohan Rusia ke atas Ukraine, berita mengenai pembukaan sempadan Rusia itu tidak memberi impak yang besar..
Kata Mishustin, penerbangan tetap dan tidak terjadual antara Rusia dan 52 negara lain akan disambung semula termasuk di China, India dan lain-lain negara yang ‘dianggap mesra’.
Antara negara yang tersenarai adalah Thailand, Algeria, Argentina, Afghanistan, Bahrain, Bosnia dan Herzegovina, Botswana, Brazil, Venezuela, Vietnam, Hong Kong, Mesir, Zimbabwe, Israel, India, Indonesia, Jordan, Iraq, Kenya, China, Utara Korea, Costa Rica dan Kuwait.
Seterusnya, negara-negara lain yang turut tersenarai adalah Lebanon, Lesotho, Mauritius, Madagascar, Malaysia, Maldives, Maghribi, Mozambique, Moldova, Mongolia, Myanmar, Namibia, Oman, Pakistan, Peru, Arab Saudi, Seychelles, Serbia, Syria, Tanzania, Tunisia, Turki, Uruguay, Fiji, Filipina , Sri Lanka, Etiopia, Afrika Selatan dan Jamaica.

Beberapa negara yang tidak tersenarai atau dianggap ‘tidak mesra’ adalah Amerika Syarikat, Britain (termasuk wilayah Jersey, Anguilla, Kepulauan Virgin British dan Gibraltar), Ukraine, Montenegro, Switzerland, Albania, Andorra, Iceland, Liechtenstein, Monaco, Norway, San Marino, Macedonia Utara, Jepun, Korea Selatan, Australia, Micronesia, New Zealand, Singapura dan Taiwan. – Agensi


41 tahun menyamar jadi anak orang kaya
Oleh KOSMO!

8 April 2022, 8:00 pm
NEW DELHI – Seorang warga emas di India dijatuhi hukuman penjara tiga tahun selepas didapati bersalah menipu sebuah keluarga kaya dengan menyamar sebagai anak lelaki tunggal mereka yang dilaporkan hilang pada 1977, lapor akhbar Daily Mail semalam.
Tertuduh, Dayanand Gosai mendekati pasangan Kameshwar dan Ramsakhi Singh yang tinggal di Nalanda, utara India dan mendakwa dia adalah anak lelaki tunggal mereka yang dilaporkan hilang, Kanhaiya Singh.
Kameshwar yang dianggap sebagai salah seorang tuan tanah terkaya pada zaman itu menerima Gosai ke dalam keluarganya dan tidak menghiraukan isteri dan lima anak perempuannya yang curiga dengan lelaki yang pada masa tersebut berusia 21 tahun.
Gosai hidup sebagai Kanhaiya selama 15 tahun dan menjadi pewaris kepada harta Kameshwar selepas ‘ibu bapanya’ meninggal dunia. Dia kemudiannya bertindak menjual semua harta  demi keuntungan sendiri.
Kehadiran Gosai memecah belahkan keluarga Singh apabila Kameshwar nekad untuk mengekalkan ‘anak lelakinya’ dan menegaskan bahawa dia adalah Kanhaiya sebenar.
Ramsakhi berkeras menafikan Gosai anak kandungnya dan pergi ke mahkamah untuk mengusir Gosai  tetapi kes itu berterusan selama beberapa dekad.

Rajesh Kumar yang merupakan  peguam kepada Ramsakhi berkata, prosiding tertangguh disebabkan banyak faktor termasuk hakim kes meninggal dunia atau dipindahkan ke tempat lain dan juga saksi mati.
“Sehingga Ramsakhi meninggal dunia pada 1995, dia terus bertegas penipu ini bukan anak kandungnya,” kata Rajesh.
Pertuduhan ke atas Gosai diteruskan oleh anak sulung keluarga Singh, Divya yang akhirnya berjaya membuka semula kes dan menyabitkan ‘abangnya’ atas kesalahan penipuan dan penyamaran.
Gosai dikenakan hukuman penjara tiga tahun kerana pemalsuan identiti dan tambahan enam bulan lagi kerana konspirasi jenayah apabila berpura-pura menjadi Kanhaiya dan menyasarkan keluarga kaya. – Agensi


Tiada lagi penggiliran buat murid sekolah rendah
Oleh MOHD. HUSNI MOHD. NOOR

8 April 2022, 7:10 pm
PUTRAJAYA – Murid sekolah rendah di seluruh negara tidak lagi perlu hadir ke sekolah secara penggiliran bermula 17 April ini.
Perkara itu dimaklumkan Menteri Kanan (Pendidikan) Datuk Dr. Radzi Jidin menerusi rakaman video di Facebook hari ini.
Radzi berkata, KPM menetapkan murid sekolah rendah dibenarkan hadir ke sekolah tanpa penggiliran bermula 17 April bagi negeri-negeri Kumpulan A dan 18 April bagi sekolah di negeri-negeri Kumpulan B.
Beliau berkata, keputusan itu dibuat selepas melihat kelancaran sesi persekolahan secara bersemuka bagi sekolah rendah sejak 21 Mac lalu.
“Apa yang penting, saya nasihatkan murid-murid dan guru supaya mematuhi prosedur operasi standard (SOP) yang sudah ditetapkan.
“Walaupun kita sedang bergerak dari Fasa Peralihan ke Endemik, namun kita masih perlu mengekalkan SOP yang telah ditetapkan khususnya apabila semua murid hadir ke sekolah tanpa penggiliran kelak,” katanya.

Katanya, beliau memohon jasa baik ibu bapa supaya sentiasa mengingatkan anak-anak supaya kepatuhan kepada SOP itu satu keutamaan.
KPM sebelum ini menetapkan murid Tahun 3, Tahun 4 dan Tahun 5 akan hadir ke sekolah secara penggiliran terutama bagi jumlah murid di sekolah melebihi 600 orang.
Bagi sekolah rendah yang jumlah muridnya di bawah 600 orang pula, semua murid sekolah rendah harian dan sekolah swasta perlu hadir tanpa penggiliran. – KOSMO! ONLINE


Wan Akid rajin ambil upah cuci tandas, karpet masjid
Oleh YATIMIN ABDULLAH

8 April 2022, 6:10 pm
KOTA BHARU – Budak lelaki yang tinggal bersama keluarganya di sebuah rumah usang dan separuh roboh di Kampung Banggol di sini kerap mengambil upah mencuci tandas dan karpet masjid untuk membantu ibu bapanya.
Wan Akid Afham Wan Mohd. Ruhsemadi, 13, berkata, dia akan ke masjid berhampiran rumahnya untuk membuat kerja-kerja tersebut hampir setiap hari.
Menurutnya, upah yang diterima RM6 hingga RM7 baginya sudah cukup untuk membantu meringankan beban kedua-dua orang tuanya.
“Saya pernah dihina dan disisih oleh rakan-rakan sekolah kerana miskin. Saya mengambil keputusan untuk bersabar setiap kali berdepan situasi itu dan menganggap apa yang berlaku sebagai ujian.
“Alhamdulillah, Allah memberi peluang saya bertemu dengan penceramah bebas, Ebit Lew yang membantu kami sekeluarga.
“Saya berazam mahu mengikut jejak langkah beliau dalam membantu golongan senasib dengan kami,” katanya ketika ditemui di rumahnya di Kampung Banggol di sini hari ini.

Menurut Wan Akid Afham, dia tidak menyangka dapat bertemu secara dekat dengan pendakwah itu yang hanya dikenali menerusi kaca televisyen sebelum ini.
Orang ramai yang ingin membantu boleh menghubunginya di talian 019-597 5414.
Terdahulu, klip video seorang budak lelaki yang dilaporkan tinggal bersama keluarganya di sebuah rumah usang dan telah separuh roboh tular di media sosial.
Paling menyayat hati, melalui klip video tersebut, Akid memaklumkan bahawa ada juga masyarakat luar yang menuduh dia dan keluarganya sebagai meminta. – KOSMO! ONLINE


Calon Presiden Perancis janji saman wanita Islam bertudung
Oleh KOSMO!

8 April 2022, 7:30 pm
PARIS – Calon pilihan raya Presiden Perancis, Marine Le Pen berjanji akan melaksanakan peraturan menyaman wanita beragama Islam yang memakai tudung i tempat awam sekiranya beliau dipilih, lapor akhbar Mail Online kelmarin.
Le Pen mengumumkan manifesto terbaharunya itu tiga hari menjelang pilihan raya Presiden diadakan.
Media tempatan melaporkan bahawa jaminan saman terhadap  wanita berhijab itu telah membantu Le Pen mengakhiri jurang sokongan antara beliau dan Presiden Emmanuel Macron, yang sebelum ini mendahului dalam tinjauan pendapat.
Menurut wanita berusia 53 tahun itu, beliau yakin mempunyai peluang besar dan terbaik untuk menewaskan Macron dalam pusingan kedua pilihan raya itu pada 24 April ini.
Le Pen berkata, larangan memakai tudung di semua tempat awam akan dikuatkuasakan oleh polis dengan cara yang sama seperti memakai tali pinggang keledar di dalam kereta.
“Mereka yang bertudung di tempat awam akan dikenakan denda dengan cara yang sama seperti kesalahan tidak memakai tali pinggang keledar.

“Saya yakin polis sangat mampu untuk menguatkuasakan langkah ini,” katanya.
Le Pen berkata,  beliau akan menggunakan pungutan suara bagi mengelak cadangan tersebut disifatkan bertentangan dengan dasar perlembagaan negara yang tidak menyokong diskriminasi dan pelanggaran kebebasan peribadi.
Undang-undang semasa Perancis melarang peletakan simbol agama yang jelas di sekolah manakala pemakaian penutup muka penuh di khalayak ramai dibenarkan atas dasar ia terpakai kepada semua rakyat dan dalam tetapan tertentu.
Tinjauan baru-baru ini mendapati majoriti kecil rakyat Perancis (51 peratus) mendapati Le Pen membimbangkan, manakala 39 peratus menganggap beliau mempunyai perwatakan seorang Presiden, jumlah itu meningkat berbanding 21 peratus pada 2017. – Agensi


Geng Amy Sandora terkubur, 10 lagi diberkas
Oleh ISKANDAR SHAH MOHAMED

8 April 2022, 6:23 pm
KUALA LANGAT – Polis berjaya melumpuhkan keseluruhan Geng Amy Sandora dengan penangkapan 10 lagi ahlinya yang aktif melakukan jenayah pecah masuk di sekitar daerah ini.
Kesemua suspek berusia 27 hingga 38 tahun ditahan di Kampung Sijangkang, Telok Panglima Garang di sini bermula pukul 12.45 tengah malam tadi.
Ketua Polis Daerah Kuala Langat, Superintendan Ahmad Ridhwan Mohd. Nor @ Saleh berkata, penahanan itu hasil laporan seorang guru mengenai stor barang katering dan kanopi miliknya dipecah masuk pada 1 Mac lalu.
Katanya, kejadian itu mengakibatkan mangsa kehilangan barangan seperti tong dapur gas, cawan, pinggan, bateri lori dan set rakaman kamera litar tertutup (CCTV).
“Bertindak atas maklumat, kita menahan lapan lelaki termasuk beberapa suspek yang sedang berkhayal menghisap dadah di Kampung Sijangkang.
“Hasil soal siasat kemudian membawa kepada penahanan dua lagi lelaki di sekitar kampung sama pada pukul 3.10 pagi tadi,” katanya dalam kenyataan hari ini.

Tambah beliau, polis juga berjaya menemukan semula barangan milik pengadu yang dilaporkan hilang.
“Semakan mendapati lapan suspek mempunyai rekod lampau berkaitan kes dadah, pecah rumah dan curi motosikal.
“Kesemua suspek kini ditahan di lokap Balai Polis Banting dan kes disiasat mengikut Seksyen 457 Kanun Keseksaan,” katanya.
Kosmo! 23 Januari lalu melaporkan tiga termasuk ketua Geng Amy Sandora berusia 26 hingga 40 tahun diberkas dalam tempoh 24jam di sekitar Kampung Sri Jangkang. -KOSMO! ONLINE


Hujan lebat di 10 negeri malam ini
Oleh NOR AZIAH MAT NOH

8 April 2022, 7:00 pm
PETALING JAYA – Jabatan Meteorologi Malaysia (MetMalaysia) mengeluarkan amaran ribut petir, hujan lebat dan angin kencang melibatkan 10 negeri termasuk Sabah dan Sarawak malam ini.
MetMalaysia dalam satu kenyataan berkata, ribut petir, hujan lebat dan angin kencang dijangka berlaku di seluruh Perlis, manakala Kedah melibatkan Kubang Pasu, Pokok Sena, Padang Terap, Pendang, Kuala Muda, Sik, Baling dan Kulim.
“Hujan lebat dijangka melanda Perak termasuk di daerah Hulu Perak, Kuala Kangsar, Kinta, Kampar, Batang Padang dan Muallim.
“Sementara itu, di Pulau Pinang melibatkan Seberang Perai Utara dan Seberang Perai Tengah,” kata MetMalaysia dalam satu kenyataan hari ini.
Menurut MetMalaysia, cuaca yang sama dijangka melanda kawasan Pantai Timur melibatkan keseluruhan Pahang.
“Selain itu, ribut petir dijangka melanda Negeri Sembilan di kawasan Jempol, manakala Selangor pula melibatkan daerah Hulu Selangor.

“Bagi Johor cuaca yang sama akan berlaku di daerah Mersing, Kluang dan Kota Tinggi,” kata MetMalaysia.
Tambah MetMalaysia, hujan lebat dijangka melanda Sarawak termasuk Serian, Samarahan di Simunjan, Sri Aman, Betong di daerah Pusa dan Betong, Sarikei di Meradong, Sibu serta Selangau, Mukah, Kapit (Song) dan Bintulu melibatkan (Subis).
Kata MetMalaysia, kawasan terlibat di Sabah pula Pedalaman sekitar Kuala Penyu dan Beaufort, Pantai Barat (Papar, Putatan, Penampang, Kota Kinabalu, Tuaran), Tawau di kawasan Lahad Datu, Sandakan termasuk daerah Kinabatangan, Beluran, Sandakan, Kudat serta keseluruhan Labuan.
“Aamaran dikeluarkan apabila terdapat tanda menunjukkan ribut petir dengan intensiti hujan melebihi 20 mm/jam yang hampir atau dijangka berlaku melebihi sejam,”jelas MetMalaysia. – KOSMO! ONLINE


Kopek, basuh dahulu buah kurma sebelum makan
Oleh KOSMO!

8 April 2022, 7:20 pm
PETALING JAYA – Orang ramai dinasihatkan supaya tidak lupa mengopek dan membasuh buah kurma sebelum dimakan.
Menurut hantaran Public Health Malaysia, tindakan mengopek dan membasuh dahulu buah kurma ialah bagi memastikan tidak ada kotoran ataupun serangga di dalamnya.
Selain itu, buah kurma juga perlu dibasuh kerana pengguna tidak tahu tahap kebersihan pengendalian kurma semasa ia dipetik dan dibungkus.
“Dalam buah kurma juga mungkin ada serangga kecil tersembunyi.
“Jangan bimbang, khasiat dan rasa buah kurma tidak akan hilang jika dibasuh,” katanya di sini hari ini. – KOSMO! ONLINE


MKI jelaskan status terkini Tarekat Naqsyabandiah
Oleh MOHD. HUSNI MOHD. NOOR

8 April 2022, 5:30 pm
PUTRAJAYA – Majlis Kebangsaan Bagi Hal Ehwal Ugama Islam (MKI) menjelaskan Tarekat Naqsyabandiah al-Aliyyah Syeikh Nazim Alhaqqani dibenarkan untuk diamalkan oleh pengikutnya selagi tidak bertentangan dengan akidah Ahli Sunnah Wal Jamaah dan syariah serta uruf setempat.
Pengerusi Jawatankuasa MKI, Datuk Wan Zahidi Wan Teh berkata, status terkini tarekat itu diputuskan MKI kali ke-117 pada tahun 2020 selepas kajian semula dibuat.
Beliau berkata, oleh itu, keputusan terdahulu pada tahun 2000 berkaitan Tarekat Naqsyabandiah al-Aliyyah itu tidak lagi terpakai.
“Bagaimanapun, dalam melaksanakan keputusan ini ia tertakluk kepada pihak berkuasa agama di setiap negeri,” katanya menerusi satu kenyataan media hari ini.
Wan Zahidi berkata, pihaknya menjelaskan perkara tersebut memandangkan terdapat kekeliruan pihak media dalam melaporkan perkara itu sehingga menimbulkan keresahan dalam kalangan masyarakat.
Terdahulu, Jabatan Kemajuan Islam Malaysia (Jakim) sebelum ini mengeluarkan kenyataan bertarikh 2 April 2022 berkenaan status terkini tarekat berkenaan. -KOSMO! ONLINE


Doakan mak saya – Achey
Oleh HANISAH SELAMAT

8 April 2022, 5:03 pm
PETALING JAYA – Demi ibu tercinta, pelawak, Achey menangguhkan semua urusan untuk berada di ibu tersayang, Ngaisah Hassan yang kini ditempatkan Hospital Besar Segamat, Johor.
Kata Achey atau nama sebenarnya, Mohd. Nasir Hamzah, sekarang dia hanya mahu menumpukan sepenuh perhatian terhadap kesihatan ibunya yang tidak menentu.
“Maaf rakan-rakan media tak dapat nak menjawab semua pertanyaan. Saya masih fokus kepada kondisi emak yang sentiasa berubah-ubah.
“Jika ada ruang masa untuk tuan puan semua, dapatlah mendoakan kekuatan mak saya,” katanya menerusi Instagram.
Sementara itu, isterinya, Nur Hassanah Yahya atau Anne memaklumkan, ibu mentuanya yang sudah mencecah 74 tahun itu berada dalam keadaan kritikal namun tidak menjelaskan lebih lanjut mengenai penyakitnya.
Semalam, Achey  memuat naik satu video yang menunjukkan dirinya dalam perjalanan pulang ke kampung di Johor. Dia bergegas balik kampung sebaik menerima perkhabaran mengenai ibunya yang sebelum ini kerap keluar masuk hospital.

“Kami tangguhkan dahulu kerja-kerja yang ada. Kesihatan mak merosot. Doakan mak saya semoga baik-baik. Mak kuat. Insya-Allah,” tulisnya dengan ringkas.
Pada Jun tahun lalu, Ngaisah pernah dimasukkan ke wad berpunca daripada masalah di saluran pankreas yang juga dikatakan penyakit jarang dijumpai hingga menyebabkan berat badannya susut lebih 20 kilogram. – KOSMO! ONLINE


Restoran mamak diserbu guna taktik ‘ulat makanan’
Oleh DIYANATUL ATIQAH ZAKARYA

8 April 2022, 5:00 pm
MELAKA – Sebuah restoran mamak di Peringgit di sini diserbu penguat kuasa selepas dikesan menggunakan taktik ‘ulat makanan’ dan servis pandu lalu kepada ‘kaki ponteng puasa’, hari ini.
Dalam serbuan Op Plastik Hitam Menggelegak kira-kira pukul 12 tengah hari itu, seramai enam pekerja dan seorang pemilik berusia antara 24 hingga 63 tahun turut ditahan Jabatan Agama Islam Melaka (JAIM).
Pengarahnya, Datuk Che Sukri Che Mat berkata, serbuan itu merupakan hasil risikan yang dilakukan pasukan penguat kuasa sejak 3 April lalu dan jumlah pelanggan dikesan meningkat sejak pukul 8 pagi tadi.
Katanya, soal siasat dijalankan dua pekerja di restoran berkenaan mengaku memainkan peranan sebagai ‘ulat makanan’ dan meninjau kehadiran pihak berkuasa.
“Sebelum ini kita telah memberikan amaran, namun tidak diendahkan malah mereka semakin berani sehingga menggunakan cara ‘ulat makanan’ untuk menghantar bungkusan kepada pelanggan di sekitar luar premis.
“Restoran ini juga memang terkenal dalam kalangan kaki ponteng puasa dan dipercayai kegiatan ini telah dilakukan mereka sejak lima tahun yang lalu,” katanya pada sidang akhbar selepas serbuan Op Plastik Hitam Menggelegak di sini, hari ini.

Mengulas lanjut beliau berkata, pekerja kedai itu juga cuba mengaburi kegiatan dengan meminta pelanggan untuk menunggu dan mengambil makanan di hadapan sebuah kedai bengkel bersebelahan restoran.-KOSMO! ONLINE


Masjid Wilayah Persekutuan edar 1,000 bubur lambuk sehari
Oleh ALWANI ZAFIRAH

8 April 2022, 4:30 pm
KUALA LUMPUR – Seawal pukul 6.30 pagi, sebilangan sukarelawan Masjid Wilayah Persekutuan bersama pasukan Salera Duta Katering memulakan persiapan menyediakan bubur lambuk untuk diedarkan kepada orang ramai sepanjang Ramadan.
Pengarah Jabatan Agama Islam Wilayah Persekutuan (Jawi), Datuk Mohd. Ajib Ismail berkata, aktiviti agihan bubur lambuk merupakan program tahunan masjid yang bertujuan menyemarakkan lagi kehangatan di bulan yang mulia ini.
Katanya, setiap hari masjid akan menyediakan 1,000 bungkus bubur lambuk dan sebanyak 500 bungkus diagihkan secara pandu lalu kepada orang ramai, manakala 500 lagi disediakan sebagai juadah berbuka puasa.
“Kelainan tahun ini kita buat agihan secara pandu lalu yang bertujuan memudahkan orang ramai untuk mendapatkan bubur lambuk yang pihak masjid sediakan.
“Selain itu, kaedah ini antara yang terbaik bagi menjimatkan masa dan juga ruang terutamanya ketika negara masih berlawan dengan virus Covid-19,” katanya ketika ditemui di Program Agihan Bubur Lambuk di sini hari ini.
Tambah Mohd. Ajib, beliau mengalu-alukan sumbangan orang ramai yang ingin bersama-sama membantu dalam menyediakan juadah berbuka buat orang ramai.

“Orang ramai yang nak buat sumbangan boleh terus ke masjid atau hubungi pengurusan masjid untuk sama-sama bantu menyediakan juadah berbuka.
“Dan mungkin dengan sumbangan tersebut, akan datang kita boleh tambahkan bilangan bubur lambuk serta penambahan menu yang lain,” ujarnya. – KOSMO! ONLINE


Selangor sasar bantu 10,000 peniaga melalui Platform Selangor
Oleh NOR AZIAH MAT NOH

8 April 2022, 5:40 pm
PETALING JAYA – Kerajaan Selangor menyasarkan untuk membantu serta memperkasakan 10,000 peniaga mikro melalui Platform Selangor (PLATS) siri ketiga dengan keupayaan teknologi dan kemahiran digital.
Menteri Besar Selangor, Datuk Seri Amirudin Shari berkata, usaha itu bagi memperkasakan peniaga mikro seperti penjaja dan pemilik kedai runcit dengan set kemahiran digital untuk mengekalkan serta mengembangkan operasi perniagaan.
“Inisiatif PLATS secara konsisten membuktikan bahawa tidak mustahil untuk membantu peniaga mencari peluang dalam norma baharu dengan memanfaatkan teknologi digital dan mewujudkan permintaan produk serta perkhidmatan mereka.
“Momentum ini akan diteruskan supaya dapat menyokong lebih ramai peniaga bagi membawa tahap pemulihan yang lebih kukuh ketika pandemik Covid-19,” ujarnya.
Beliau berkata demikian pada sidang media selepas melancarkan Majlis Pelancaran Program Pemerkasaan Penjaja melalui Insiatif Platform Selangor, di Tapak Bazar Ramadan, Bandar Kinrara, di sini hari ini.
Sementara itu, Amirudin memaklumkan kerajaan negeri Selangor akan bekerjasama rapat dengan 12 pihak berkuasa tempatan untuk membuka pelbagai inisiatif bagi mempercepatkan proses penyertaan peniaga mikro.

Katanya, sesi latihan dan pembangunan tersusun akan disediakan untuk mengajar peniaga mikro cara menggunakan teknologi digital bertujuan menjana lebih banyak hasil dan pendedahan akan perniagaan masing-masing.
“Pusat perkhidmatan juga akan ditubuhkan untuk membimbing peniaga ini berhubung pendigitalan online melalui PLATS manakala pasukan Rakan Digital Selangor (RDS) akan membantu mereka dalam pemasaran dan penjenamaan platform digital termasuk media sosial,” ujarnya.
Dalam pada itu, PLATS telah membantu lebih 7,000 peniaga mikro di Selangor dan mewujudkan sebanyak 1,000 peluang pekerjaan dalam kalangan peniaga B40 melalui inisiatif PLATS sejak tahun 2020. – KOSMO! ONLINE


Bainun arah saya gigit perut Bella – saksi
Oleh NUZULSHAM SHAMSUDDIN

8 April 2022, 4:46 pm
KUALA LUMPUR – Seorang bekas penghuni Rumah Bonda memberitahu Mahkamah Sesyen di sini hari ini bahawa dia diarah oleh pengasas rumah kebajikan itu Siti Bainun Ahd Razali supaya menggigit perut seorang kanak-kanak perempuan sindrom Down yang dikenali Bella.
Yasmin Nahar Mahmood, 19, yang merupakan saksi pendakwaan kelima berkata, dia bertindak sedemikian kerana Bella tidak mengikut arahan Siti Bainun supaya berdiri di bahagian dobi (laundry) sebuah unit kondomonium di Wangsa Maju.
“Ini menyebabkan Siti Bainun geram, jadi dia arah saya ambil picagari berisi air panas, bagi pada Bella. Bella menggelupur, tapi dia (Bella) tak rasa sakit menyebabkan Siti Bainun jadi marah kemudian dia arah saya gigit perut Bella,” kata saksi itu.
Saksi itu berkata demikian ketika pemeriksaan utama oleh Timbalan Pendakwa Raya Zilfinaz Abbas.
Menceritakan kembali kejadian di mana Bella ditemui dengan kesan luka pada 24 Jun 2021, Yasmin berkata rakan baik Siti Bainun, Zurianty Sudin yang merupakan saksi pertama yang dikenali sebagai ‘mommy’ menangis apabila tiba di pintu pagar unit kondominium tersebut apabila melihat keadaan Bella yang kurus seperti tidak cukup makan.
“Kedatangan ‘Mommy’ datang ke kondominium untuk bertanya khabar begitu juga anak-anak kecil lain. Mommy terkejut apabila melihat Bella dan bertanya kepada kami kenapa Bella boleh jadi begini.

“Kami beri alasan Bella tidak mahu makan dan membuang makanan, tidak mahu mandi, nakal dan tidak mendengar arahan serta bertindak agresif,” katanya.
Bagaimanapun saksi itu berkata, Siti Bainun melalui panggilan telefon telah mengarahkannya mengajar Bella supaya menipu sekiranya ada orang bertanya mengenai kecederaan Bella.
“Contohnya, kalau ada orang tanya Bella “ada orang pukul tak”, suruh Bella cakap “tak ada”. Kalau ditanya mengenai kecederaan air panas pula, suruh Bella beritahu, dia buat kepada diri sendiri.
Saksi itu memberitahu, dia dan dua lagi penghuni itu tidak sempat mengajar Bella kerana Mommy telah menelefon ambulans dan Bella telah dibawa turun ke bawah kondominium untuk menaiki ambulans.
Ujar saksi itu, dia berasa takut selepas ‘mommy’ mengetahui keadaan Bella, namun menjadi lebih takut sekiranya Siti Bainun mengetahui mereka memecahkan rahsia berkenaan(kecederaan Bella).
Perbicaraan di hadapan Hakim Izralizam Sanusi bersambung lagi Rabu depan.- KOSMO! ONLINE


Dulu finalis Miss Indonesia, sekarang suri rumah tangga
Oleh KOSMO!

8 April 2022, 5:30 pm
JAKARTA – Seorang ibu muda di Makassar, Indonesia menjadi tular apabila mendedahkan pernah menjadi finalis pertandingan ratu cantik Miss Indonesia sebelum bergelar suri rumah sepenuh masa, lapor laman Tribunnews.
Lita Hendrato, 26, memuat naik perjalanan kisah hidupnya di TikTok yang memaparkan dirinya ketika menyertai Miss Indonesia pada 2018 dan status dirinya pada masa ini.
Rakaman video itu menjadi tular kerana ramai netizen tidak menyangka bahawa wanita tersebut  sanggup melepaskan populariti demi menjaga keluarga di rumah.
Menurut Lita, dia bangga menjadi seorang ibu dan suri rumah tangga sepenuh masa.
“Video itu hanya satu hiburan dan saya tidak menyangka ia menjadi tular. Sejujurnya, saya tidak menyesal memilih menjadi suri rumah tangga.
“Saya mengambil keputusan untuk menjadi suri rumah tangga kerana tidak mahu ketinggalan dalam mengikuti pembesaran anak,” jelasnya.

Tambah Lita, rakaman TikTok itu hanyalah sekadar imbas semula kenangan ketika dia masih remaja dan belum berkahwin.
Setakat ini, video itu sudah menerima lebih satu juta tontonan dan 40,000 komen. – Agensi


Bapa dan anak melecur dalam kebakaran rumah
Oleh NIK NUR IZZATUL HAZWANI NIK ADNAN

8 April 2022, 4:49 pm
KEMAMAN – Seramai 18 orang sekeluarga tinggal sehelai sepinggang apabila rumah didiami mereka musnah dalam kebakaran di Kampung Tengah, Chukai, di sini hari ini.
Pemilik rumah, Rahmat Noor Rahimullah Khan, 68, dan anak bongsunya, Abdul Karim, 28, cedera terkena serpihan bara api dalam kebakaran pada pukul 10.30 pagi itu.
Anak kesembilan mangsa, Abdul Rahim, 33, berkata, bapanya, Rahmat Noor melecur pada leher manakala kaki Abdul Karim pula melecur kerana terpijak serpihan bara api.
“Sewaktu kejadian, kami sekeluarga sedang berehat di bilik masing-masing sebelum saya perasan siling sebuah bilik telah terbakar.
“Saya yang panik terus keluar dari rumah sebelum menunggang motosikal ke Balai Polis dan Penyelamat Kemaman di sini terletak 100 meter dari rumah untuk meminta bantuan.
“Sepasukan bomba kemudiannya bergegas ke rumah kami untuk memadamkan kebakaran tetapi api terlalu marak,” katanya kepada Kosmo! di sini hari ini.

Abdul Rahim berkata, dia menyedari bapa dan adik bongsunya tercedera sebaik tiba semula di rumah sebelum mereka kemudiannya dikejarkan ke Unit Kecemasan Hospital Kemaman di sini untuk menerima rawatan. – KOSMO! ONLINE


Wanita hamil tidak sedar lahir anak dalam tandas
Oleh KOSMO!

8 April 2022, 4:30 pm
BATON ROUGE, LOUISIANA – Seorang wanita Amerika Syarikat yang menyangka dia mengalami cirit-birit telah melahirkan seorang bayi lelaki di dalam tandas sebuah hotel, lapor akhbar Daily Star semalam.
Victoya Venise dari negeri Louisiana sedang hamil 37 minggu apabila kejadian yang sukar dipercayai itu berlaku ketika dia dalam perjalanan kerja di Georgia.
Gejala sakit perutnya bermula pada 1 April lalu dan wanita itu fikir dia mengalami cirit-birit berjangkit seperti anak perempuannya yang berusia empat tahun.
“Saya baru pulang dari rawatan kecemasan bersama anak perempuan saya dan dia mengalami cirit-birit. Ketika saya sedar, bayi saya mahu keluar dan bukannya najis, ia sudah terlambat,’’ kata Venise kepada stesen televisyen WXIA-TV.
“Saya berpaling dan ia adalah bayi dan saya terkejut. Saya kemudian dengan pantas menarik dia keluar daripada lubang tandas,’’ jelas wanita itu kepada stesen televisyen FOX 5 Atlanta.
Venise pada asalnya mahu menyerahkan bayi itu untuk dijadikan sebagai anak angkat, namun kemudian memutuskan untuk menjaganya setelah merasa terikat dengannya. Dia menamakan bayi lelaki itu Rocky sempena nama datuknya.

“Saya jumpa tuala dan bungkus dia. Saya duduk di tandas dan menelefon ibu saya. Dia kemudian menyuruh saya menghubungi 911,’’ tambah Venise. – Agensi


Kenapa pula sekarang nak ‘bersirim-sirim’ – Jaafar Onn
Oleh MOHD. HAIKAL ISA

8 April 2022, 5:12 pm
PETALING JAYA – Kurang bersetuju dengan cadangan penguatkuasaan pelitup muka perlu ada kelulusan Institut Piawaian dan Penyelidikan Perindustrian Malaysia (SIRIM), pelakon dan pengacara senior, Jaafar Onn melahirkan rasa kecewanya.
Jaafar atau nama sebenarnya, Jaafar Onn Awang mempersoalkan mengapa sesetengah pihak suka menyusahkan rakyat yang memang sudah tersepit disebabkan pandemik Covid-19.
“Ada ke pula sekarang nak pakai pelitup muka kena ada cop SIRIM. Apa bendalah semua ini.
“Menyusahkan orang. Selama ni tak payah pun, kenapa pula sekarang ini ‘bersirim-sirim’?,” getus Jaafar, 71.

 @jaafar_onn
pelitup muka
 ♬ original sound – Datuk Jaafar Onn – Datuk Jaafar Onn

Menyebelahi nasib rakyat yang terkesan disebabkan pandemik, pelakon filem televisyen, 18 Puasa Di Kampong Pisang itu menegaskan, selama ini tiada cop SIRIM namun semuanya berada dalam keadaan tidak mendatangkan mudarat.
“Ini semua nak buat bisnes agaknya, kau ingat apa? Kau ingat orang Malaysia ini kaya-raya? Asyik nak kenakan duit, duit, duit. Orang nak cari duit pun susahlah.

“Apa bendalah nak kena cop SIRIM bagai, selama ini yang kita pakai dah tiga tahun tiada pun cop SIRIM ke apa, tiada apa-apa pun (jadi).
“Mati lagi ada lah. Apo lahai. Bodoh punya kerja. Assalamualaikum,” ujar Jaafar menerusi satu muat naik video dalam TikTok.
Hari ini, media melaporkan Pewartaan Perintah Perihal Dagangan (Perakuan dan Penandaan) Pelitup Muka Bukan Perubatan yang dikuatkuasa 4 Julai depan ditangguhkan kepada 1 Januari tahun hadapan.
Menteri Perdagangan Dalam Negeri dan Hal Ehwal Pengguna (KPDNHEP), Datuk Seri Alexander Nanta Linggi berkata, penangguhan itu dibuat selepas mengambil kira maklum balas dari umum. – KOSMO! ONLINE


Cubaan seludup anak lotong gagal
Oleh MASTURAH SURADI

8 April 2022, 4:24 pm
MERSING – Pasukan Polis Marin Wilayah Dua Mersing berjaya mematahkan cubaan menyeludup tiga ekor anak lotong dalam Op Kontraband Landai (Bersepadu) di Jalan Dr Ismail, Mersing semalam.
Komander Pasukan Polis Marin (PPM) Wilayah 2 Johor, Asisten Komisioner Muhd. Zailani Abdullah berkata, kejayaan itu hasil pemeriksaan di sebuah kereta yang sedang parkir di jalan berkenaan kira-kira pukul 12.15 tengah malam.
“Hasil pemeriksaan telah menemukan tiga ekor anak lotong dalam sebuah sangkar plastik yang berada bahagian belakang tempat duduk penumpang kenderaan tersebut.
“Pihak polis telah menahan seorang lelaki tempatan berumur 27 tahun mengakui pemilik kereta berkenaan bagi mambantu siasatan atas kesalahan dibawah Akta Pemuliharaan Hidupan Liar 2010.
“Semua rampasan telah dibawa balik ke Markas Taktikal Pasukan Polis Marin Wilayah Dua Mersing untuk pemeriksaan selanjutnya,”katanya dalam kenyataan di sini.
Katanya, anggaran kasar nilai jualan seekor anak lotong adalah RM500 dan kes telah diserahkan kepada Pengawai Penyiasat Jabatan Perhilitan Mersing untuk tindakan selanjutnya.-KOSMO! ONLINE


Tular video lelaki pukul tunang
Oleh KOSMO!

8 April 2022, 4:16 pm
PETALING JAYA – Tindakan seorang lelaki yang dikatakan memukul tunangnya mendapat kecaman orang ramai.
Rakaman orang ramai menenangkan tunang lelaki itu yang menangis ketakutan turut tular di media sosial.
Bagaimanapun, lokasi di mana pergaduhan itu berlaku tidak dinyatakan.
Melalui video tersebut, wanita itu berkata lelaki berkenaan bertindak menarik rambutnya selepas berlaku salah faham antara mereka berdua.
Wanita itu berkata, pergaduhan bermula kerana hal kecil sahaja tetapi tidak menyangka lelaki itu bertindak kasar terhadapnya.
Susulan video itu, pasangan berkenaan menaik muat video berlainan bagi menjelaskan perkara yang sebenar.

Bagaimanapun apa yang mengejutkan, wanita itu berkata, dia tidak dipukul oleh pasangannya itu dan menyifatkan pergaduhan dalam setiap perhubungan adalah sesuatu perkara biasa.
Tinjauan Kosmo! di ruang komen mendapati, rata-rata pengguna menyelar pasangan itu selain menasihatkan agar wanita perlu lebih berhati-hati dengan lelaki yang bersikap kasar terhadap pasangan.
“Bukan benda baru, dah kena pukul lepas itu cepat saja maafkan pasangan. Sudahnya orang yang bantu meleraikan pula disalahkan. Sebab itu kalau nampak perkara begini berlaku, malas nak masuk campur,” kata Adeeba.
“Elak-elakkanlah dapat pasangan macam ini, belum kahwin dah pandai naik tangan. Elok putuskan saja hubungan,” kata OhJang.
“Stockholm syndrome ni. Lelaki itu asyik memandang sebelah dia bila bercakap. Lari jelah dik, sebelum orang jumpa kau tak bernyawa dalam longkang. Aku tak percaya kalau lelaki pakai rantai basikal kat tangan!,” kata Aileen.
“Tunjuk video ini pada abang yang selamatkan perempuan ini, mesti dia menyesal tolong. Sendiri menangis minta tolong, sendiri tak mengaku pula,” kata Nazir.
Sehingga kini, video berkenaan telah ditonton lebih 59,000 kali di Twitter. – KOSMO! ONLINE


Lapan direman bantu siasatan rasuah projek GLC
Oleh MOHD. HUSNI MOHD. NOOR

8 April 2022, 3:44 pm
PUTRAJAYA – Lapan individu direman antara dua ke lima hari bagi membantu siasatan kes rasuah melibatkan projek milik syarikat berkaitan kerajaan (GLC) bernilai lebih RM2.3 bilion.
Kesemua mereka berusia lingkungan 35 hingga 45 tahun itu terdiri daripada ketua pegawai eksekutif, ketua pegawai operasi, pegawai eksekutif, pengarah dan pemilik syarikat.
Di Mahkamah Majistret Putrajaya, Majistret Shah Wira Abdul Halim mengeluarkan perintah tahanan reman selama dua hari kepada dua individu, manakala empat yang lain direman lima hari.
Sementara itu di Sarawak, Majistret Zubaidah Sharkawi menetapkan tahanan reman antara dua hingga lima hari terhadap dua individu.
Menurut sumber, kesemua individu berkenaan dipercayai terlibat dalam kes rasuah melibatkan projek-projek milik sebuah GLC dengan anggaran nilai kontrak keseluruhan melebihi RM2.3 bilion antara tahun 2017 hingga 2021.
Katanya, kesemua mereka ditahan di Ibu Pejabat SPRM di Putrajaya dan SPRM Sarawak kira-kira pukul 1.30 petang semalam hingga 12.30 tengah malam tadi ketika hadir memberi keterangan.

Tambahnya, susulan penahanan tersebut, SPRM telah menyita 10 buah kenderaan mewah pelbagai jenama, pelbagai mata wang tunai melebihi RM27,000, lebih 50 barang kemas pelbagai jenis termasuk bar emas.
Barangan lain disita termasuk 15 utas jam tangan mewah pelbagai jenama, 13 beg tangan mewah pelbagai jenama serta membekukan 12 akaun syarikat dan individu.
Sementara itu, Pengarah Kanan Bahagian Siasatan SPRM, Datuk Seri Hishamuddin Hashim mengesahkan penahanan tersebut dan berkata kes disiasat mengikut Seksyen 17 Akta SPRM 2009. -KOSMO! ONLINE


Bongkah batu 100 tan sukarkan operasi cari mangsa tertimbus
Oleh ASLIZA MUSA

8 April 2022, 3:11 pm
IPOH – Sebanyak 36 letupan dijalankan bagi memecahkan bongkah batu kepada saiz yang lebih kecil sepanjang operasi mencari dua pekerja kuari tertimbus di Keramat Pulai, Jalan Simpang Pulai-Cameron Highlands di sini.
Pengarah Jabatan Bomba dan Penyelamat Malaysia (JBPM) Perak, Azmi Osman berkata, bongkah batu bersaiz besar hingga mencapai berat ratusan tan merupakan faktor melambatkan usaha mencari mangsa yang bermula 8 Mac lalu.
“Secara purata, saiz sebuah bongkah batu ini boleh mencapai berat antara 50 ke 100 tan. Ini merupakan faktor yang melambatkan usaha pasukan penyelamat mencari mangsa sehingga ke hari ini,” katanya di sini hari ini.
Berita berkaitan: Seorang pekerja kuari dikhuatiri tertimbus
Berita berkaitan: Isteri yakin suami masih hidup
Menurut beliau, kerja-kerja mencari mangsa masih dijalankan di spot (titik) jengkaut tertimbus yang dikenal pasti oleh pakar geofizik daripada Universiti Teknologi Petronas – KOSMO! ONLINE


[VIDEO] Pesawat kargo DHL patah dua semasa mendarat cemas
Oleh KOSMO!

8 April 2022, 3:38 pm
SAN JOSE, Costa Rica – Sebuah pesawat kargo DHL  dalam perjalanan ke Guatemala yang mengalami masalah hidraulik,  terbabas ketika melakukan pendaratan cemas, laporan akhbar Daily Mail.
Penerbangan D07216 itu  terbang dari San Jose ke Bandar Guatemala semalam, namun  terpaksa berpatah balik kira-kira sejam selepas berlepas dan mendarat semula di Lapangan Terbang Juan Santamaria sekitar 10.30 pagi (waktu tempatan).
Semasa mendarat, pesawat berusia 22 tahun yang dilaporkan membawa bahan berbahaya itu terbabas sebelum membelok tajam ke arah kanan.
Kepulan asap keluar dari bawah tayar sebelum kapal terbang itu berhenti di kawasan  tidak rata dengan percikan api keluar pada  hujung ekornya.
Krunya hilang kawalan ke atas pesawat DHL tersebut semasa pendaratan cemas selepas  kedua-dua topang gear runtuh.
Topang gear adalah mekanisme yang menanggung beban pendaratan.

Rakaman video menunjukkan sebahagian badan pesawat terputus,  manakala jentera  bomba pantas menyembur buih ke atasnya.
Dua anak kapal yang berada dalam pesawat dilaporkan tidak mengalami sebarang kecederaan.
Penerbangan selama 51 minit itu  mencapai ketinggian maksimum 6,400 meter (21,000 kaki)  sebelum berpatah balik kembali ke San Jose. – Agensi

View this post on Instagram

A post shared by Kosmo! Online | Akaun Rasmi (@kosmo_online)


UPSI capai kedudukan 201–250 dunia
Oleh MOHD RASDAN AHMAD

8 April 2022, 3:58 pm
PETALING JAYA – Buat julung kalinya Universiti Pendidikan Sultan Idris (UPSI) telah tersenarai di dalam QS World Universiti Ranking by Subject (Education) 2022 pada kedudukan 201–250 dunia.
Naib Canselor UPSI, Prof. Datuk Dr. Md Amin Md Taff berkata, pencapaian itu adalah satu pengiktirafan antarabangsa kepada UPSI sebagai sebuah universiti yang berteraskan pendidikan dalam melahirkan insan guru yang berkualiti untuk negara.
Md Amin (kiri) dan Azmi memegang plak pencapaian di Pejabat Naib Canselor, Kampus Sultan Abdul Jalil Shah.
“Pencapaian ini harus dibanggakan oleh seluruh warga UPSI dan alumni serta diharapkan UPSI mampu meningkatkan prestasi penarafan ini pada masa akan datang lebih-lebih lagi sedang menyambut sambutan 100 tahun pusat pengajian yang termasyhur ini.
“UPSI menawarkan pengajian pendidikan pelbagai bidang daripada tahap ijazah sarjana muda, sarjana dan doktor falsafah. Pencapaian UPSI di dalam penarafan ini membuktikan UPSI sebagai universiti pendidikan nombor satu di Malaysia,” jelasnya melalui satu kenyataan hari ini.
Tambahnya, sebanyak 51 bidang disenaraikan oleh QS WUR by Subject 2022 dan indikator utama di dalam penilaian ini adalah reputasi akademik, reputasi majikan, sitasi penyelidikan dan H-index.
Prestasi UPSI dalam penarafan QS WUR by subject (Education) 2022 adalah sejajar dengan Pelan Strategik UPSI 2021 – 2025 yang mengambil kira kebitaraan akademik, kecemerlangan penyelidikan dan inovasi dan keunggulan graduan.

Dalam pada itu bagi Pengarah Jabatan Strategik, Prof. Madya Dr. Azmi Mohamed pula berkata, tahun lalu UPSI merangkul empat pencapaian World Ranking University yang membanggakan seluruh warga universiti.
“Pada tahun ini kakitangan UPSI akan terus bekerja keras merealisasikan pelbagai kejayaan sebagai pengisian sambutan 100 tahun yang sedang berlangsung sehingga 29 November depan,” katanya. – KOSMO! ONLINE.


Pegawai bomba sebak angkat jenazah ibu sendiri
Oleh ISKANDAR SHAH MOHAMED

8 April 2022, 4:07 pm
KUALA SELANGOR – Hanya linangan air mata bagi menggambarkan perasaan sayu seorang pegawai bomba bantuan semasa mengangkat ibunya yang maut dalam kemalangan di Jalan Sungai Terap, Kampung Sungai Yu di sini, semalam.
Dalam kejadian pada pukul 2.45 petang itu, Norhamidah Kamar, 59, yang juga seorang guru meninggal dunia selepas kenderaan pelbagai guna jenis Toyota Avanza yang dipandu hilang kawalan sebelum terbabas  dan melanggar pokok di bahu jalan.
Anak mangsa, Muhammad Farid Arbak, 29, yang bertugas di Balai Bomba dan Penyelamat (BBP) Kuala Selangor berkata, dia bergegas ke lokasi kejadian selepas menerima panggilan telefon daripada jirannya yang memaklumkan mengenai kemalangan tersebut.
“Pada waktu itu, saya tidak henti-henti berdoa dan terkejut melihat ibu terbaring atas jalan dengan ditutupi kain batik.
“Ssya pernah menguruskan lebih 20 jenazah sebelum ini, namun tidak menyangka saya mengangkat ibu sendiri semalam,” katanya ketika ditemui di rumahnya di Kampung Sungai Yu, Tanjong Karang hari ini.
Menurut Muhammad Farid, kali terakhir dia menemui arwah yang bertugas di Sekolah Kebangsaan Bandar Baru Kuala Selangor pagi semalam.

“Masih terngiang-ngiang suara ibu mengejutkan saya untuk bersahur. Kami sekeluarga sempat berbuka puasa bersama-sama dan menunaikan solat sunat tarawih di surau.
“Saya tak sangka ini merupakan Ramadan terakhir kami bersama ibu dan ternyata Allah lebih menyayangi beliau,” katanya.-KOSMO!ONLINE


Menara telekomunikasi terbakar sedang dibaik pulih – MCMC
Oleh EDDY AQMAL MOHAMED HAMIDI

8 April 2022, 4:12 pm
CYBERJAYA – Suruhanjaya Komunikasi dan Multimedia (MCMC) memaklumkan bahawa kerja baik pulih menara telekomunikasi di daerah Telupid, Sabah yang terbakar pada 25 Mac lalu sedang dilakukan secara berperingkat.
MCMC dalam kenyataan berkata, pihaknya mengambil maklum dan bersimpati mengenai kisah seorang pelajar semester enam yang terpaksa memandu sejauh 10 hingga 15 kilometer demi mencari liputan internet dan belajar dalam bonet kereta selepas insiden kebakaran itu.
Insiden tersebut turut menjejaskan liputan internet di beberapa kawasan berhampiran Pekan Telupid.
“MCMC bersama pihak penyedia perkhidmatan sedang berusaha membaik pulih menara tersebut secara berperingkat.
“Sehingga kini, perkhidmatan Digi telah pulih dan beroperasi seperti biasa, manakala bagi perkhidmatan Celcom dan Maxis pula dijangka pulih dan beroperasi dalam tempoh dua minggu lagi,” kata kenyataan itu hari ini.
MCMC pada masa sama menasihatkan kepada semua pelajar dan masyarakat setempat agar sentiasa mementingkan keselamatan diri.

“Sebagai langkah sementara, penduduk setempat boleh mengunjungi Pusat Ekonomi Digital Keluarga Malaysia (PEDi) yang berada di Pekan Telupid untuk mendapatkan liputan internet di tempat yang lebih selamat dan selesa.
“Ia sehingga proses baik pulih selesai dijalankan dan menara telekomunikasi tersebut beroperasi seperti biasa tidak lama lagi,” katanya.
Terdahulu, kisah seorang pelajar Universiti Pendidikan Sultan Idris (UPSI) berdepan kesukaran untuk mengikuti Pembelajaran Jarak Jauh (ODL) selepas menara telekomunikasi di daerah Telupid, Sabah terbakar menjadi tular di platform media sosial.
Anis Arina Aqilah Roslee, 23, yang kini berada di semester enam Ijazah Sarjana Muda Komunikasi Sosial memberitahu, sejak kejadian itu, dia terpaksa memandu keluar dari kampungnya bagi mencari talian telekomunikasi dan internet.
Gadis berkenaan juga pernah memandu sejauh 130 kilometer bagi mendapatkan liputan internet kerana perlu mengikuti kelas secara dalam talian.


Pura-pura datang solat untuk pecah tabung masjid
Oleh ROHANA MOHD. NAWI

8 April 2022, 3:52 pm
KOTA BHARU – Seorang lelaki berpura-pura datang ke masjid untuk menunaikan solat zohor sebelum memecah tabung di Masjid Padang Darat, Kampung Padang Darat di sini petang semalam.
Kejadian pada pukul 3.45 petang itu disedari jemaah masjid selepas melihat serpihan tabung yang berselerak akibat diumpil oleh suspek menerusi rakaman televisyen litar tertutup (CCTV).
Imam Masjid Padang Darat, Mat Yaacob Mat Said, 72, berkata, dia mengetahui kejadian itu semasa datang ke masjid untuk mengimamkan solat asar.
Menurutnya, tiada jemaah yang menyedari kejadian itu, namun ada penduduk melihat seorang lelaki menunggang motosikal singgah dan masuk ke dalam masjid berkenaan untuk menunaikan solat zuhur.
“Tabung itu dilekatkan pada dinding yang terletak di belakang ruang solat lelaki. Selepas melihat serpihan tabung berselerak, jemaah masjid terus memeriksa CCTV dan melihat seorang lelaki sedang mengumpil tabung dengan peralatan yang dibawanya.
“Pemeriksaan lanjut di dalam tabung itu mendapati kesemua wang derma di dalamya lesap. Jumlah kerugian tidak dapat ditentukan kerana tabung itu tidak dibuka dalam tempoh 15 hari,”katanya ketika ditemui Kosmo! di rumahnya di Kampung Padang Darat hari ini.

Sementara itu, Pemangku Ketua Polis Daerah Kota Bharu, Superintendan Mohd. Suhaimi Ali mengesahkan menerima laporan dan sedang menjalankan operasi bagi mengesan suspek terlibat.-KOSMO! ONLINE